28.8.2014 EL Επίσημη Εφημερίδα της Ευρωπαϊκής Ένωσης L 257/146 ΟΔΗΓΙΑ 2014/90/ΕΕ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 23ης Ιουλίου 2014 σχετικά με τον εξοπλισμό πλοίων και για την κατάργηση της οδηγίας 96/98/ΕΚ του Συμβουλίου (Κείμενο που παρουσιάζει ενδιαφέρον για τον ΕΟΧ) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2, Έχοντας υπόψη την πρόταση της Ευρωπαϊκής Επιτροπής, Κατόπιν διαβίβασης του σχεδίου νομοθετικής πράξης στα εθνικά κοινοβούλια, Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής , Αφού ζητήθηκε η γνώμη της Επιτροπής των Περιφερειών, Αποφασίζοντας σύμφωνα με τη συνήθη νομοθετική διαδικασία , Εκτιμώντας τα ακόλουθα: Η παγκόσμια διάσταση των θαλάσσιων μεταφορών υποχρεώνει την Ένωση να εφαρμόσει και να υποστηρίξει το διεθνές κανονιστικό πλαίσιο για την ασφάλεια της ναυσιπλοΐας. Οι διεθνείς συμβάσεις για την ασφάλεια της ναυσιπλοΐας απαιτούν από τα κράτη της σημαίας να μεριμνούν για την τήρηση ορισμένων απαιτήσεων ασφάλειας όσον αφορά τον σχεδιασμό, την κατασκευή και τις επιδόσεις του εξοπλισμού των πλοίων και να εκδίδουν τα σχετικά πιστοποιητικά. Προς τον σκοπό αυτόν, ο Διεθνής Ναυτιλιακός Οργανισμός (ΔΝΟ) και οι διεθνείς και ευρωπαϊκοί οργανισμοί τυποποίησης έχουν εκπονήσει λεπτομερή πρότυπα επιδόσεων και δοκιμών ορισμένων τύπων εξοπλισμού πλοίων. Οι διεθνείς νομικές πράξεις αφήνουν σημαντική διακριτική ευχέρεια στις αρχές σημαίας. Ελλείψει εναρμόνισης, το γεγονός αυτό οδηγεί σε διαφορετικά επίπεδα ασφάλειας προϊόντων τα οποία οι αρμόδιες εθνικές αρχές έχουν πιστοποιήσει ότι πληρούν τις εν λόγω συμβάσεις και πρότυπα· ως εκ τούτου, η ομαλή λειτουργία της εσωτερικής αγοράς επηρεάζεται, καθώς είναι δύσκολο για τα κράτη μέλη να δεχτούν την τοποθέτηση εξοπλισμού που έχει πιστοποιηθεί σε άλλο κράτος μέλος σε πλοία που φέρουν τη σημαία τους χωρίς περαιτέρω έλεγχο. Η εναρμόνιση από την Ένωση λύνει τα προβλήματα αυτά. Ως εκ τούτου, η οδηγία 96/98/ΕΚ του Συμβουλίου θεσπίζει κοινούς κανόνες για την εξάλειψη των διαφορών στην εφαρμογή των διεθνών προτύπων, μέσω ενός σαφώς προσδιορισμένου συνόλου απαιτήσεων και ενιαίων διαδικασιών πιστοποίησης. Υπάρχουν διάφορες άλλες νομικές πράξεις της Ένωσης οι οποίες καθορίζουν απαιτήσεις και όρους, προκειμένου, μεταξύ άλλων, να διασφαλίζεται η ελεύθερη κυκλοφορία εμπορευμάτων εντός της εσωτερικής αγοράς ή για περιβαλλοντικούς σκοπούς για ορισμένα προϊόντα τα οποία είναι παρόμοιας φύσης με τον εξοπλισμό πλοίων αλλά δεν πληρούν τα διεθνή πρότυπα —τα οποία μπορεί να διαφέρουν ουσιαστικά από την εσωτερική νομοθεσία της Ένωσης και εξελίσσονται συνεχώς. Συνεπώς, τα εν λόγω προϊόντα δεν είναι δυνατόν να πιστοποιούνται από τα κράτη μέλη σύμφωνα με τις σχετικές διεθνείς συμβάσεις ασφάλειας της ναυσιπλοΐας. Εξοπλισμός που πρόκειται να τοποθετηθεί σε πλοία της ΕΕ σύμφωνα με τα διεθνή πρότυπα ασφαλείας θα πρέπει, επομένως, να ρυθμίζεται αποκλειστικά με την παρούσα οδηγία, η οποία θα πρέπει σε κάθε περίπτωση να θεωρείται lex specialis. Επιπλέον, θα πρέπει να θεσπιστεί ειδική σήμανση η οποία θα δηλώνει ότι ο εξοπλισμός που φέρει αυτό το σήμα συμμορφώνεται με τις απαιτήσεις που προβλέπονται στις σχετικές διεθνείς συμβάσεις και τις νομικές πράξεις που έχουν τεθεί σε ισχύ. Παράλληλα με την εκπόνηση λεπτομερών προτύπων επιδόσεων και δοκιμών για τον εξοπλισμό πλοίων, οι διεθνείς νομικές πράξεις επιτρέπουν ορισμένες φορές την εφαρμογή μέτρων που παρεκκλίνουν από τις δεσμευτικές απαιτήσεις αλλά τα οποία, υπό προϋποθέσεις, ανταποκρίνονται καλύτερα στο στόχο των εν λόγω απαιτήσεων. Η Διεθνής σύμβαση για την ασφάλεια της ανθρώπινης ζωής στη θάλασσα του 1974 (SOLAS) παρέχει τη δυνατότητα εναλλακτικού σχεδιασμού και ρυθμίσεων που μπορούν να εφαρμόζουν μεμονωμένα κράτη μέλη τα οποία ενεργούν υπό ιδία ευθύνη. Η πείρα από την εφαρμογή της οδηγίας 96/98/ΕΚ έχει δείξει ότι είναι αναγκαίο να ληφθούν πρόσθετα μέτρα για την ενίσχυση των μηχανισμών εφαρμογής και επιβολής της εφαρμογής της εν λόγω οδηγίας, καθώς και για την απλούστευση του κανονιστικού περιβάλλοντος, παρέχοντας ταυτόχρονα εγγυήσεις ότι οι απαιτήσεις του ΔΝΟ εφαρμόζονται και υλοποιούνται με εναρμονισμένο τρόπο σε ολόκληρη την Ένωση. Επομένως, θα πρέπει να καθορισθούν απαιτήσεις για τον εξοπλισμό πλοίων, ώστε να πληρούνται τα πρότυπα ασφαλείας που προβλέπονται από τις εφαρμοστέες διεθνείς νομικές πράξεις, συμπεριλαμβανομένων των σχετικών προτύπων δοκιμών, προκειμένου να διασφαλίζεται ότι ο εξοπλισμός που συμμορφώνεται με τις απαιτήσεις αυτές μπορεί να κυκλοφορεί ανεμπόδιστα εντός της εσωτερικής αγοράς και να τοποθετείται σε πλοία τα οποία φέρουν τη σημαία οποιουδήποτε κράτους μέλους. Προς διασφάλιση θεμιτού ανταγωνισμού για την ανάπτυξη του εξοπλισμού των πλοίων, θα πρέπει να καταβληθεί κάθε δυνατή προσπάθεια για την προαγωγή της χρήσης ανοικτών προτύπων ώστε να διατίθενται ελεύθερα ή έναντι ονομαστικού αντιτίμου, και να επιτρέπεται η αντιγραφή τους από όλους, να διανέμονται και να χρησιμοποιούνται δωρεάν ή έναντι ονομαστικού αντιτίμου. Η απόφαση αριθ. 768/2008/ΕΚ του Ευρωπαϊκού Κοινοβουλίου και του Συμβουλίου θεσπίζει κοινές αρχές και διατάξεις αναφοράς που εφαρμόζονται σε όλη την τομεακή νομοθεσία, ώστε να εξασφαλίζεται συνεκτική βάση για την αναθεώρηση ή την αναδιατύπωση της εν λόγω νομοθεσίας. Η εν λόγω απόφαση συνιστά το γενικό οριζόντιο πλαίσιο για τη μελλοντική νομοθεσία που θα εναρμονίσει τις προϋποθέσεις εμπορίας των προϊόντων και αποτελεί κείμενο αναφοράς για την υφισταμένη νομοθεσία. Το συγκεκριμένο γενικό πλαίσιο παρέχει τις κατάλληλες λύσεις για τα προβλήματα που εντοπίστηκαν κατά την εφαρμογή της οδηγίας 96/98/ΕΚ. Είναι, επομένως, απαραίτητη η ενσωμάτωση των ορισμών και διατάξεων αναφοράς της απόφασης αριθ. 768/2008/ΕΚ στην παρούσα οδηγία, μέσω των αναπροσαρμογών που απαιτούνται λόγω των ιδιαίτερων χαρακτηριστικών του τομέα του εξοπλισμού πλοίων. Προκειμένου να παρασχεθούν στις αρχές εποπτείας της αγοράς συμπληρωματικά, συγκεκριμένα μέσα που να διευκολύνουν το έργο τους, το πηδαλιόσχημο σήμα θα μπορούσε να συμπληρωθεί ή να αντικατασταθεί από ηλεκτρονική ετικέτα σε εύλογο χρονικό διάστημα. Οι ευθύνες των οικονομικών φορέων θα πρέπει να καθορισθούν με τρόπο αναλογικό και χωρίς διακρίσεις για όσους οικονομικούς φορείς είναι εγκατεστημένοι εντός της Ένωσης, λαμβάνοντας υπόψη ότι σημαντικό ποσοστό του εξοπλισμού πλοίων που εμπίπτει στο πεδίο εφαρμογής της παρούσας οδηγίας μπορεί να μην εισαχθεί και να μη διανεμηθεί ποτέ στο έδαφος των κρατών μελών. Δεδομένου ότι ο εξοπλισμός πλοίων τοποθετείται σε πλοία κατά την κατασκευή ή επισκευή τους παγκοσμίως, η εποπτεία της αγοράς καθίσταται ιδιαίτερα δύσκολη και δεν είναι δυνατό να υποστηριχτεί αποτελεσματικά από τους ελέγχους στα σύνορα. Ως εκ τούτου, θα πρέπει να προσδιορίζονται σαφώς οι αντίστοιχες υποχρεώσεις των κρατών μελών και των οικονομικών φορέων στο εσωτερικό της Ένωσης. Τα κράτη μέλη θα πρέπει να διασφαλίζουν ότι μόνο σύμμορφος εξοπλισμός εγκαθίσταται σε πλοία φέροντα τη σημαία τους και ότι η υποχρέωση αυτή εκπληρώνεται μέσω της έκδοσης, της έγκρισης ή της ανανέωσης των πιστοποιητικών των εν λόγω πλοίων από τις αρχές του κράτους σημαίας σύμφωνα με τις διεθνείς συμβάσεις, καθώς και μέσω εθνικών ρυθμίσεων εποπτείας της αγοράς σύμφωνα με το ενωσιακό πλαίσιο εποπτείας της αγοράς που προβλέπεται στο κεφάλαιο III του κανονισμού (ΕΚ) αριθ. 765/2008 του Ευρωπαϊκού Κοινοβουλίου και του Συμβουλίου . Τα κράτη μέλη θα πρέπει να υποστηρίζονται κατά την εκπλήρωση των εν λόγω υποχρεώσεων από τα συστήματα πληροφοριών που διατίθενται από την Επιτροπή για την αξιολόγηση, την κοινοποίηση και την παρακολούθηση των φορέων που είναι εξουσιοδοτημένοι να διενεργούν καθήκοντα αξιολόγησης της συμμόρφωσης, την ανταλλαγή πληροφοριών σε σχέση με τον εγκεκριμένο εξοπλισμό πλοίων, τις ανακληθείσες ή απορριφθείσες εφαρμογές, και την απουσία συμμόρφωσης του εξοπλισμού. Σε πρώτη φάση, η τοποθέτηση του πηδαλιόσχημου σήματος στον εξοπλισμό πλοίων από τον κατασκευαστή ή, εφόσον ενδείκνυται, τον εισαγωγέα θα πρέπει να αποτελεί την εγγύηση, σύμφωνα με τις υποχρεώσεις τους δυνάμει της παρούσας οδηγίας, ότι ο εξοπλισμός είναι σύμμορφος και είναι δυνατό να διατεθεί στην αγορά προκειμένου να τοποθετηθεί σε πλοίο της ΕΕ. Κατά συνέπεια, είναι απαραίτητη η ύπαρξη διατάξεων για την ασφαλή συνέχιση και δυνατότητα εφαρμογής του πηδαλιόσχημου σήματος αφού έχει τοποθετηθεί και για την ουσιαστική εκτέλεση του έργου των εθνικών αρχών εποπτείας της αγοράς. Ο κατασκευαστής ή, ενδεχομένως, ο εισαγωγέας ή ο διανομέας θα πρέπει να είναι υποχρεωμένος να παρέχει στις αρμόδιες αρχές πλήρεις και αληθείς πληροφορίες σε σχέση με τον εξοπλισμό επί του οποίου τοποθέτησε το πηδαλιόσχημο σήμα με σκοπό να εξασφαλισθεί ότι ο εξοπλισμός πλοίων παραμένει ασφαλής. Ο κατασκευαστής θα πρέπει να είναι υποχρεωμένος να συνεργάζεται με τις αρχές εποπτείας της αγοράς, μεταξύ άλλων και όσον αφορά τα πρότυπα βάσει των οποίων έχει κατασκευάσει και πιστοποιήσει εξοπλισμό και θα πρέπει να επιδεικνύει τη δέουσα επιμέλεια έναντι του εξοπλισμού πλοίων που διαθέτει στην αγορά. Από αυτή την άποψη, κατασκευαστής που βρίσκεται εκτός της Ένωσης, θα πρέπει να διορίζει εξουσιοδοτημένο αντιπρόσωπο προκειμένου να εξασφαλίζει τη συνεργασία με τις αρμόδιες εθνικές αρχές. Η συμμόρφωση με τα διεθνή πρότυπα δοκιμών θα ήταν δυνατόν να αποδεικνύεται καλύτερα με τη βοήθεια διαδικασιών αξιολόγησης της συμμόρφωσης, όπως αυτές που καθορίζονται στην απόφαση αριθ. 768/2008/ΕΚ. Ωστόσο, θα πρέπει να παρέχεται η δυνατότητα στους κατασκευαστές να εφαρμόζουν μόνο τις διαδικασίες αξιολόγησης της συμμόρφωσης που πληρούν τις απαιτήσεις των διεθνών νομικών πράξεων. Προκειμένου να εξασφαλιστεί δίκαιη και αποτελεσματική διαδικασία κατά την εξέταση τυχόν υπονοιών περιπτώσεων μη συμμόρφωσης, τα κράτη μέλη θα πρέπει να ενθαρρύνονται να λαμβάνουν όλα τα μέτρα που συμβάλλουν σε πλήρη και αντικειμενική αξιολόγηση των κινδύνων. Αν η Επιτροπή είναι πεπεισμένη ότι πληρούται αυτή η προϋπόθεση, δεν θα πρέπει να είναι υποχρεωμένη να επαναλαμβάνει την εν λόγω αξιολόγηση όταν επανεξετάζει τα περιοριστικά μέτρα που εκδόθηκαν από τα κράτη μέλη όσον αφορά μη σύμμορφο εξοπλισμό. Κατά την εκτέλεση των καθηκόντων διερεύνησης όσον αφορά τους κοινοποιούμενους οργανισμούς, η Επιτροπή θα πρέπει να ενημερώνει τα κράτη μέλη και να συνεργάζεται μαζί τους κατά το δυνατόν, λαμβάνοντας δεόντως υπόψη την ανεξαρτησία του ρόλου της. Εάν οι αρχές εποπτείας ενός κράτους μέλους εκτιμήσουν ότι ο εξοπλισμός πλοίων που διέπεται από την παρούσα οδηγία ενδέχεται να παρουσιάζει κίνδυνο για την ασφάλεια της ναυσιπλοΐας, την υγεία ή το περιβάλλον, θα πρέπει να διενεργούν αξιολόγηση ή δοκιμές σε σχέση με τον συγκεκριμένο εξοπλισμό. Στις περιπτώσεις που ανιχνεύεται κίνδυνος, τα κράτη μέλη θα πρέπει να ζητούν από τον ενδιαφερόμενο οικονομικό φορέα να λαμβάνει τα αναγκαία διορθωτικά μέτρα ή ακόμη και να αποσύρει ή να ανακαλέσει τον συγκεκριμένο εξοπλισμό. Η χρήση εξοπλισμού πλοίων που δεν φέρει πηδαλιόσχημο σήμα θα πρέπει να επιτρέπεται σε έκτακτες περιπτώσεις, ιδίως όταν δεν είναι δυνατός ο εφοδιασμός πλοίου σε λιμένα ή εγκατάσταση εκτός της Ένωσης με εξοπλισμό που φέρει πηδαλιόσχημο σήμα ή όταν ο εξοπλισμός που φέρει πηδαλιόσχημο σήμα δεν είναι διαθέσιμος στην αγορά. Είναι αναγκαίο να εξασφαλισθεί ότι η επίτευξη των στόχων της παρούσας οδηγίας δεν επηρεάζεται από την απουσία διεθνούς προτύπου ή από σοβαρή αδυναμία ή ανωμαλία σε υπάρχον πρότυπο, συμπεριλαμβανομένων των προτύπων δοκιμών, για συγκεκριμένα στοιχεία εξοπλισμού πλοίων που εμπίπτει στο πεδίο της παρούσας οδηγίας. Είναι επίσης αναγκαίο να προσδιορισθούν τα συγκεκριμένα στοιχεία εξοπλισμού πλοίων τα οποία μπορούν να επωφεληθούν από την ηλεκτρονική σήμανση. Επιπλέον, είναι αναγκαίο να διατηρείται επικαιροποιημένο ένα μη ουσιαστικό στοιχείο της παρούσας οδηγίας, συγκεκριμένα οι παραπομπές σε πρότυπα που προβλέπονται στο παράρτημα III, όταν υπάρχουν διαθέσιμα νέα πρότυπα. Συνεπώς, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 της Συνθήκης για τη λειτουργία της Ευρωπαϊκής Ένωσης σε σχέση με την έγκριση, υπό ορισμένους όρους και σε προσωρινή βάση, εναρμονισμένων τεχνικών προδιαγραφών και προτύπων δοκιμών και προκειμένου να τροποποιεί τις εν λόγω αναφορές. Έχει ιδιαίτερη σημασία να προβαίνει η Επιτροπή σε κατάλληλες διαβουλεύσεις κατά τη διάρκεια του προπαρασκευαστικού έργου της, μεταξύ άλλων σε επίπεδο εμπειρογνωμόνων. Η Επιτροπή, όταν ετοιμάζει και συντάσσει κατ’ εξουσιοδότηση πράξεις, θα πρέπει να εξασφαλίζει την ταυτόχρονη, έγκαιρη και κατάλληλη διαβίβαση των σχετικών εγγράφων στο Ευρωπαϊκό Κοινοβούλιο και στο Συμβούλιο. Προκειμένου να εκπληρωθούν οι στόχοι της παρούσας οδηγίας, οι διεθνείς νομικές πράξεις θα πρέπει να εφαρμόζονται ενιαία στην εσωτερική αγορά. Είναι συνεπώς αναγκαίο, για κάθε στοιχείο του εξοπλισμού πλοίων για το οποίο απαιτείται έγκριση από το κράτος της σημαίας σύμφωνα με διεθνείς συμβάσεις, να προσδιορίζονται με σαφήνεια και εγκαίρως οι απαιτήσεις σχεδιασμού, κατασκευής και επιδόσεων, καθώς και τα σχετικά πρότυπα δοκιμών που καθορίζονται από διεθνείς νομικές πράξεις για τον συγκεκριμένο εξοπλισμό, και να υιοθετούνται κοινά κριτήρια και διαδικασίες, μεταξύ άλλων και χρονικά διαστήματα, για την εφαρμογή των εν λόγω απαιτήσεων και προτύπων από κοινοποιημένους φορείς, τις αρχές των κρατών μελών και τους οικονομικούς φορείς, συμπεριλαμβανομένου κάθε φορέα υπεύθυνου για την τοποθέτηση εξοπλισμού σε πλοίο της ΕΕ. Είναι επίσης αναγκαίο να εξασφαλισθεί ότι η επίτευξη των στόχων της παρούσας οδηγίας δεν επηρεάζεται από ελλείψεις των εφαρμοστέων τεχνικών προδιαγραφών και προτύπων δοκιμών ή από παραλείψεις του ΔΝΟ να εκδώσει τα κατάλληλα πρότυπα για τον εξοπλισμό πλοίων που εμπίπτει στο πεδίο εφαρμογής της παρούσας οδηγίας. Οι διεθνείς νομικές πράξεις, πλην των προτύπων δοκιμών, θα πρέπει να εφαρμόζονται αυτοδικαίως σύμφωνα με την πλέον επικαιροποιημένη εκδοχή τους. Προκειμένου να μετριαστεί ο κίνδυνος επέλευσης, λόγω της εισαγωγής νέων προτύπων δοκιμών στη νομοθεσία της Ένωσης, δυσανάλογων δυσχερειών για τον στόλο της Ένωσης και τους οικονομικούς φορείς, από απόψεως σαφήνειας και ασφάλειας δικαίου, η έναρξη ισχύος των εν λόγω νέων προτύπων δοκιμών δεν θα πρέπει να είναι αυτόματη αλλά να προσδιορίζεται ρητώς από την Επιτροπή. Προκειμένου να διασφαλισθούν ενιαίες προϋποθέσεις για την εκτέλεση της παρούσας οδηγίας, θα πρέπει να ανατεθούν εκτελεστικές αρμοδιότητες στην Επιτροπή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου . Προς διευκόλυνση μιας εναρμονισμένης, ταχείας και απλής εφαρμογής της παρούσας οδηγίας, οι εκτελεστικές πράξεις που αναφέρονται στην παρούσα οδηγία θα πρέπει να λαμβάνουν τη μορφή κανονισμών της Επιτροπής. Σύμφωνα με την καθιερωμένη πρακτική, η επιτροπή που αναφέρεται στην παρούσα οδηγία μπορεί να διαδραματίσει χρήσιμο ρόλο κατά την εξέταση ζητημάτων σχετικών με την εφαρμογή της παρούσας οδηγίας τα οποία εγείρει είτε ο πρόεδρός της είτε εκπρόσωπος κράτους μέλους σύμφωνα με τον οικείο εσωτερικό κανονισμό. Όταν, εκτός από την εφαρμογή ή τις παραβάσεις της παρούσας οδηγίας, εξετάζονται θέματα που σχετίζονται με την παρούσα οδηγία, όπως χάριν παραδείγματος σε συνάντηση εμπειρογνωμόνων της Επιτροπής, το Ευρωπαϊκό Κοινοβούλιο θα πρέπει, σύμφωνα με την ισχύουσα πρακτική, να λαμβάνει όλες τις πληροφορίες και την τεκμηρίωση και, κατά περίπτωση, να προσκαλείται να παρασταθεί σε συναντήσεις. Η Επιτροπή επικουρείται από τον Ευρωπαϊκό Οργανισμό για την Ασφάλεια στη Θάλασσα, σύμφωνα με τον κανονισμό (ΕΚ) αριθ. 1406/2002 του Ευρωπαϊκού Κοινοβουλίου και του Συμβουλίου , για την αποτελεσματική εφαρμογή των σχετικών δεσμευτικών νομοθετικών πράξεων της Ένωσης και κατά την εκτέλεση των καθηκόντων που έχουν ανατεθεί στην Επιτροπή. Οι αρμόδιες αρχές και όλοι οι οικονομικοί φορείς θα πρέπει να καταβάλλουν κάθε δυνατή προσπάθεια για να διευκολύνουν τη γραπτή επικοινωνία σύμφωνα με τη διεθνή πρακτική, με σκοπό να εξευρεθούν κοινά μέσα επικοινωνίας. Δεδομένου ότι οι στόχοι της παρούσας οδηγίας, δηλαδή η βελτίωση της ασφάλειας στη θάλασσα και η πρόληψη της θαλάσσιας ρύπανσης μέσω της ενιαίας εφαρμογής των διεθνών νομικών πράξεων σχετικά με τον εξοπλισμό που πρόκειται να τοποθετηθεί σε πλοία, καθώς και η διασφάλιση της ελεύθερης κυκλοφορίας του εν λόγω εξοπλισμού εντός της Ένωσης, δεν μπορούν να επιτευχθούν επαρκώς από τα κράτη μέλη, μπορούν όμως, λόγω της κλίμακας της δράσης, να επιτευχθούν καλύτερα στο επίπεδο της Ένωσης, η Ένωση δύναται να θεσπίσει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα οδηγία δεν υπερβαίνει τα αναγκαία όρια για την επίτευξη των στόχων αυτών. Τα προς έκδοση μέτρα αποτελούν σημαντική τροποποίηση των διατάξεων της οδηγίας 96/98/ΕΚ και, ως εκ τούτου, για λόγους σαφήνειας, η εν λόγω οδηγία θα πρέπει να καταργηθεί και να αντικατασταθεί από την παρούσα οδηγία, ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ: ΚΕΦΑΛΑΙΟ 1 ΓΕΝΙΚΕΣ ΔΙΑΤΑΞΕΙΣ Άρθρο 1 Στόχος Στόχος της παρούσας οδηγίας είναι η βελτίωση της ασφάλειας της ναυσιπλοΐας και η πρόληψη της θαλάσσιας ρύπανσης, μέσω της ενιαίας εφαρμογής των διεθνών νομικών πράξεων που αφορούν τον εξοπλισμό που πρόκειται να τοποθετηθεί σε πλοία της ΕΕ, καθώς και η διασφάλιση της ελεύθερης διακίνησης του εν λόγω εξοπλισμού εντός της Ένωσης. Άρθρο 2 Ορισμοί Για τους σκοπούς της παρούσας οδηγίας, ισχύουν οι ακόλουθοι ορισμοί: 1) "εξοπλισμός πλοίων": ο εξοπλισμός που εμπίπτει στο πεδίο εφαρμογής της παρούσας οδηγίας, σύμφωνα με το άρθρο 3· 2) "πλοίο της ΕΕ": πλοίο που φέρει τη σημαία κράτους μέλους και εμπίπτει στο πεδίο εφαρμογής των διεθνών συμβάσεων· 3) "διεθνείς συμβάσεις" : οι ακόλουθες συμβάσεις, καθώς και τα οικεία πρωτόκολλα και κώδικες υποχρεωτικής εφαρμογής, που εκδίδονται υπό την αιγίδα του Διεθνούς Ναυτιλιακού Οργανισμού (ΔΝΟ), οι οποίες έχουν τεθεί σε ισχύ και καθορίζουν ειδικές απαιτήσεις για την έγκριση από το κράτος της σημαίας του εξοπλισμού που πρόκειται να τοποθετηθεί σε πλοία: η σύμβαση του 1972 για τους διεθνείς κανονισμούς για την πρόληψη των συγκρούσεων στη θάλασσα (Colreg), η Διεθνής σύμβαση του 1973 για την πρόληψη της ρύπανσης από πλοία (Marpol), η Διεθνής σύμβαση του 1974 για την ασφάλεια της ανθρώπινης ζωής στη θάλασσα (Solas)· 4) "πρότυπα δοκιμών" : τα πρότυπα δοκιμών για τον εξοπλισμό πλοίων που ορίζονται από: τον Διεθνή Ναυτιλιακό Οργανισμό (ΔΝΟ), τον Διεθνή Οργανισμό Τυποποίησης (ISO), τη Διεθνή Ηλεκτροτεχνική Επιτροπή (IEC), την Ευρωπαϊκή Επιτροπή Τυποποίησης (CEN), την Ευρωπαϊκή Επιτροπή Ηλεκτροτεχνικής Τυποποίησης (Cenelec), τη Διεθνή Ένωση Τηλεπικοινωνιών (ITU), το Ευρωπαϊκό Ινστιτούτο Τυποποίησης στον τομέα των Τηλεπικοινωνιών (ETSI), την Επιτροπή, σύμφωνα με το άρθρο 8 και το άρθρο 27 παράγραφος 6 της παρούσας οδηγίας, τις ρυθμιστικές αρχές που αναγνωρίζονται στις συμφωνίες αμοιβαίας αναγνώρισης, στις οποίες η Ένωση είναι μέρος· 5) "διεθνείς νομικές πράξεις": οι διεθνείς συμβάσεις, αποφάσεις και εγκύκλιοι του ΔΝΟ για την εφαρμογή των εν λόγω συμβάσεων, σύμφωνα με την επικαιροποιημένη τους έκδοση, και τα πρότυπα δοκιμών· 6) "πηδαλιόσχημο σήμα": το σύμβολο που αναφέρεται στο άρθρο 9 και παρατίθεται στο παράρτημα I ή, κατά περίπτωση, η ηλεκτρονική ετικέτα που αναφέρεται στο άρθρο 11· 7) "κοινοποιημένος οργανισμός": ο οργανισμός που έχει ορίσει η αρμόδια εθνική αρχή κράτους μέλους σύμφωνα με το άρθρο 17· 8) "διαθεσιμότητα στην αγορά": κάθε προσφορά εξοπλισμού πλοίων στην αγορά της Ένωσης στο πλαίσιο εμπορικής δραστηριότητας, είτε έναντι αντιτίμου είτε δωρεάν· 9) "διάθεση στην αγορά": η πρώτη φορά κατά την οποία εξοπλισμός πλοίων διατίθεται στην αγορά της Ένωσης· 10) "κατασκευαστής": κάθε φυσικό ή νομικό πρόσωπο που κατασκευάζει εξοπλισμό πλοίων ή που αναθέτει σε άλλους τον σχεδιασμό ή την κατασκευή εξοπλισμού πλοίων και διοχετεύει στην αγορά αυτό τον εξοπλισμό υπό την επωνυμία ή το εμπορικό σήμα του· 11) "εξουσιοδοτημένος αντιπρόσωπος": κάθε φυσικό ή νομικό πρόσωπο, εγκατεστημένο στην Ένωση, που έχει λάβει γραπτή εντολή από τον κατασκευαστή να ενεργεί εξ ονόματός του για την εκτέλεση συγκεκριμένων καθηκόντων· 12) "εισαγωγέας": κάθε φυσικό ή νομικό πρόσωπο εγκατεστημένο στην Ένωση που διαθέτει στην αγορά της Ένωσης εξοπλισμό πλοίων προερχόμενο από τρίτη χώρα· 13) "διανομέας": κάθε φυσικό ή νομικό πρόσωπο στην αλυσίδα εφοδιασμού, πλην του κατασκευαστή ή του εισαγωγέα, το οποίο καθιστά διαθέσιμο εξοπλισμό πλοίων στην αγορά· 14) "οικονομικοί φορείς": ο κατασκευαστής, ο εξουσιοδοτημένος αντιπρόσωπος, ο εισαγωγέας και ο διανομέας· 15) "διαπίστευση": η διαπίστευση, όπως ορίζεται στο άρθρο 2 σημείο 10 του κανονισμού (ΕΚ) αριθ. 765/2008· 16) "εθνικός οργανισμός διαπίστευσης": ο εθνικός οργανισμός διαπίστευσης, όπως ορίζεται στο άρθρο 2 σημείο 11 του κανονισμού (ΕΚ) αριθ. 765/2008· 17) "αξιολόγηση της συμμόρφωσης": η διαδικασία που διεξάγεται από τους κοινοποιημένους οργανισμούς, σύμφωνα με το άρθρο 15, με την οποία αποδεικνύεται κατά πόσον ο εξοπλισμός πλοίων πληροί τις απαιτήσεις που καθορίζονται στην παρούσα οδηγία· 18) "οργανισμός αξιολόγησης της συμμόρφωσης": ο οργανισμός ο οποίος πραγματοποιεί δραστηριότητες αξιολόγησης της συμμόρφωσης, στις οποίες συγκαταλέγονται η δοκιμή, η βαθμονόμηση, η πιστοποίηση και η επιθεώρηση· 19) "ανάκληση": κάθε μέτρο που αποσκοπεί στην επιστροφή του εξοπλισμού πλοίων που έχει ήδη τοποθετηθεί σε πλοία της ΕΕ ή έχει αγοραστεί για να τοποθετηθεί σε πλοία της ΕΕ· 20) "απόσυρση": κάθε μέτρο που αποσκοπεί να αποτρέψει τη διαθεσιμότητα στην αγορά του εξοπλισμού πλοίων που βρίσκεται στην αλυσίδα εφοδιασμού· 21) "δήλωση συμμόρφωσης ΕΕ": η δήλωση που έχει εκδώσει ο κατασκευαστής σύμφωνα με το άρθρο 16· 22) "προϊόν": στοιχείο εξοπλισμού πλοίου. Άρθρο 3 Πεδίο εφαρμογής 1. Η παρούσα οδηγία αφορά εξοπλισμό ο οποίος έχει τοποθετηθεί ή πρόκειται να τοποθετηθεί σε πλοίο της ΕΕ και για τον οποίο, σύμφωνα με τις διεθνείς νομικές πράξεις, απαιτείται έγκριση από την αρχή του κράτους της σημαίας, ανεξάρτητα από το εάν το πλοίο βρίσκεται στην Ένωση τη στιγμή που εγκαθίσταται ο εξοπλισμός. 2. Παρά το γεγονός ότι ο εξοπλισμός που αναφέρεται στην παράγραφο 1 είναι δυνατόν να εμπίπτει στο πεδίο εφαρμογής και άλλων νομικών πράξεων του ενωσιακού δικαίου εκτός της παρούσας οδηγίας, ο εν λόγω εξοπλισμός, για τον σκοπό που αναφέρεται στο άρθρο 1, υπόκειται αποκλειστικώς στην παρούσα οδηγία. Άρθρο 4 Απαιτήσεις για τον εξοπλισμό πλοίων 1. Ο εξοπλισμός πλοίων που είναι τοποθετημένος σε πλοίο της ΕΕ την ημερομηνία που αναφέρεται στο άρθρο 39 παράγραφος 1 δεύτερο εδάφιο ή μεταγενέστερα πληροί τις απαιτήσεις σχεδιασμού, κατασκευής και επιδόσεων που προβλέπουν οι εφαρμοστέες διεθνείς νομικές πράξεις κατά την τοποθέτηση του εν λόγω εξοπλισμού στο πλοίο. 2. Η συμμόρφωση του εξοπλισμού πλοίων με τις απαιτήσεις που αναφέρονται στην παράγραφο 1 αποδεικνύεται αποκλειστικά και μόνο σύμφωνα με τα πρότυπα δοκιμών και με τις διαδικασίες αξιολόγησης της συμμόρφωσης που αναφέρονται στο άρθρο 15. 3. Οι διεθνείς νομικές πράξεις εφαρμόζονται με την επιφύλαξη της διαδικασίας αξιολόγησης της συμμόρφωσης που ορίζεται στο άρθρο 5 του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου . 4. Οι απαιτήσεις και τα πρότυπα που αναφέρονται στις παραγράφους 1 και 2 εφαρμόζονται κατά τρόπο ενιαίο, σύμφωνα με το άρθρο 35 παράγραφος 2. Άρθρο 5 Εφαρμογή 1. Όταν τα κράτη μέλη εκδίδουν, εγκρίνουν ή ανανεώνουν πιστοποιητικά πλοίων που φέρουν τη σημαία τους, όπως απαιτείται από τις διεθνείς συμβάσεις, διασφαλίζουν ότι ο εξοπλισμός αυτών των πλοίων πληροί τις απαιτήσεις της παρούσας οδηγίας. 2. Τα κράτη μέλη λαμβάνουν τα αναγκαία μέτρα για να διασφαλίζουν ότι ο εξοπλισμός πλοίων που φέρουν τη σημαία τους συμμορφώνεται με τις απαιτήσεις των διεθνών νομικών πράξεων που εφαρμόζονται για εξοπλισμό ήδη τοποθετημένο στα πλοία. Εκτελεστικές αρμοδιότητες ανατίθενται στην Επιτροπή προκειμένου να διασφαλίσει τις ενιαίες προϋποθέσεις για την εκτέλεση των εν λόγω μέτρων, σύμφωνα με το άρθρο 35 παράγραφος 3. Άρθρο 6 Λειτουργία της εσωτερικής αγοράς Τα κράτη μέλη δεν απαγορεύουν τη διάθεση στην αγορά ή την τοποθέτηση σε πλοίο της ΕΕ εξοπλισμού πλοίων, ο οποίος συμμορφώνεται προς την παρούσα οδηγία, ούτε αρνούνται την έκδοση σχετικών πιστοποιητικών για πλοία που φέρουν τη σημαία τους ή την ανανέωση των εν λόγω πιστοποιητικών. Άρθρο 7 Μετεγγραφή πλοίου στο νηολόγιο κράτους μέλους 1. Όταν πλοίο φέρον σημαία που δεν ανήκει σε κράτος μέλος της ΕΕ πρόκειται να μεταφερθεί σε σημαία κράτους μέλους, κατά τη μεταφορά του υποβάλλεται σε επιθεώρηση από το κράτος μέλος υποδοχής προκειμένου να διαπιστωθεί ότι η κατάσταση του εξοπλισμού του πλοίου ανταποκρίνεται πράγματι στα πιστοποιητικά ασφάλειας και είτε πληροί την παρούσα οδηγία και φέρει το πηδαλιόσχημο σήμα, είτε είναι ισοδύναμη, κατά την κρίση της αρχής του κράτους μέλους, με τον εξοπλισμό πλοίων που έχει πιστοποιηθεί σύμφωνα με την παρούσα οδηγία αρχής γενομένης από τις 18 Σεπτεμβρίου 2016. 2. Σε περίπτωση που δεν μπορεί να προσδιοριστεί η ημερομηνία τοποθέτησης επί πλοίου εξοπλισμού πλοίων, τα κράτη μέλη δύνανται να καθορίζουν ισοδύναμες ικανοποιητικές απαιτήσεις, λαμβανομένων υπόψη των σχετικών διεθνών νομικών πράξεων. 3. Ο εξοπλισμός αυτός αντικαθίσταται εάν δεν φέρει το πηδαλιόσχημο σήμα ή εάν η εν λόγω αρχή κρίνει ότι δεν είναι ισοδύναμος. 4. Για τον εξοπλισμό πλοίων που, δυνάμει του παρόντος άρθρου, κρίνεται ισοδύναμος, εκδίδεται από το κράτος μέλος της σημαίας πιστοποιητικό το οποίο τον συνοδεύει πάντοτε. Με το εν λόγω πιστοποιητικό, το κράτος μέλος της σημαίας επιτρέπει τη διατήρηση του εξοπλισμού στο πλοίο και επιβάλλει τυχόν περιορισμούς ή καθορίζει τυχόν διατάξεις όσον αφορά τη χρησιμοποίηση του εξοπλισμού. Άρθρο 8 Πρότυπα εξοπλισμού πλοίων 1. Με την επιφύλαξη της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου , όπως τροποποιήθηκε με τον κανονισμό (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου , η Ένωση επιδιώκει την εκπόνηση κατάλληλων διεθνών προτύπων από τον ΔΝΟ και από οργανισμούς τυποποίησης, συμπεριλαμβανομένων λεπτομερών τεχνικών προδιαγραφών και προτύπων δοκιμών, για τον εξοπλισμό πλοίων του οποίου η χρήση ή τοποθέτηση στα πλοία κρίνεται αναγκαία για τη βελτίωση της ασφάλειας της ναυσιπλοΐας και την πρόληψη της θαλάσσιας ρύπανσης. Η Επιτροπή παρακολουθεί την εξέλιξη αυτή σε τακτά χρονικά διαστήματα. 2. Ελλείψει διεθνούς προτύπου για συγκεκριμένο στοιχείο εξοπλισμού πλοίων, σε εξαιρετικές περιπτώσεις και εφόσον αιτιολογείται δεόντως βάσει κατάλληλης ανάλυσης και προκειμένου να εξαλειφθεί κάθε σοβαρή και απαράδεκτη απειλή για την ασφάλεια της ναυσιπλοΐας, την υγεία ή το περιβάλλον, και λαμβανομένων υπόψη των εν εξελίξει εργασιών στο επίπεδο του ΔΝΟ, η Επιτροπή μπορεί να εκδίδει, με κατ’ εξουσιοδότηση πράξεις σύμφωνα με το άρθρο 37, εναρμονισμένες τεχνικές προδιαγραφές και πρότυπα δοκιμών για το συγκεκριμένο στοιχείο εξοπλισμού πλοίων. Έχει ιδιαίτερη σημασία να προβαίνει η Επιτροπή σε διαβουλεύσεις με εμπειρογνώμονες, συμπεριλαμβανομένων των εμπειρογνωμόνων των κρατών μελών, κατά την προετοιμασία αυτών των κατ’ εξουσιοδότηση πράξεων. Οι εν λόγω τεχνικές προδιαγραφές και πρότυπα δοκιμών ισχύουν προσωρινά έως ότου ο ΔΝΟ εγκρίνει πρότυπο για το συγκεκριμένο στοιχείο εξοπλισμού πλοίων. 3. Σε εξαιρετικές περιπτώσεις που αιτιολογούνται δεόντως βάσει κατάλληλης ανάλυσης και εφόσον είναι απαραίτητο προκειμένου να εξαλειφθεί κάθε απαράδεκτη προσδιοριζόμενη απειλή για την ασφάλεια της ναυσιπλοΐας, την υγεία ή το περιβάλλον λόγω σοβαρής αδυναμίας ή ανωμαλίας σε υπάρχον πρότυπο για συγκεκριμένο στοιχείο εξοπλισμού πλοίων που επισημαίνει η Επιτροπή σύμφωνα με το άρθρο 35 παράγραφος 2 ή παράγραφος 3 και λαμβανομένων υπόψη των εν εξελίξει εργασιών στο επίπεδο του ΔΝΟ, η Επιτροπή μπορεί να εκδίδει, με κατ’ εξουσιοδότηση πράξεις σύμφωνα με το άρθρο 37, εναρμονισμένες τεχνικές προδιαγραφές και πρότυπα δοκιμών για το συγκεκριμένο στοιχείο εξοπλισμού πλοίων στον βαθμό που είναι μόνον απαραίτητο για την αποκατάσταση της σοβαρής αδυναμίας ή της ανωμαλίας. Έχει ιδιαίτερη σημασία να προβαίνει η Επιτροπή σε διαβουλεύσεις με εμπειρογνώμονες, συμπεριλαμβανομένων των εμπειρογνωμόνων των κρατών μελών, κατά την προετοιμασία αυτών των κατ’ εξουσιοδότηση πράξεων. Οι εν λόγω τεχνικές προδιαγραφές και πρότυπα δοκιμών ισχύουν προσωρινά έως ότου ο ΔΝΟ επανεξετάσει το πρότυπο που εφαρμόζεται στο συγκεκριμένο στοιχείο εξοπλισμού πλοίων. 4. Οι τεχνικές προδιαγραφές και τα πρότυπα σύμφωνα με τις παραγράφους 2 και 3 διατίθενται ατελώς από την Επιτροπή. ΚΕΦΑΛΑΙΟ 2 ΤΟ ΠΗΔΑΛΙΟΣΧΗΜΟ ΣΗΜΑ Άρθρο 9 Το πηδαλιόσχημο σήμα 1. Το πηδαλιόσχημο σήμα τοποθετείται στον εξοπλισμό πλοίων που, σύμφωνα με τις σχετικές διαδικασίες αξιολόγησης της συμμόρφωσης, έχει αποδειχθεί ότι συμμορφώνεται με τις απαιτήσεις που καθορίζονται στην παρούσα οδηγία. 2. Το πηδαλιόσχημο σήμα δεν τοποθετείται σε κανένα άλλο προϊόν. 3. Χρησιμοποιείται η μορφή του πηδαλιόσχημου σήματος όπως ορίζεται στο παράρτημα I. 4. Η χρήση του πηδαλιόσχημου σήματος υπόκειται στις γενικές αρχές που ορίζονται στο άρθρο 30 παράγραφοι 1 και 3 έως 6 του κανονισμού (ΕΚ) αριθ. 765/2008, όπου οποιαδήποτε αναφορά στη σήμανση CE νοείται ως αναφορά στο πηδαλιόσχημο σήμα. Άρθρο 10 Κανόνες και όροι για την τοποθέτηση του πηδαλιόσχημου σήματος 1. Το πηδαλιόσχημο σήμα τοποθετείται κατά τρόπο εμφανή, ευανάγνωστο και ανεξίτηλο στο προϊόν ή στην πινακίδα με τα δεδομένα του προϊόντος και, εφόσον ενδείκνυται, ενσωματώνεται στο λογισμικό του. Όταν η φύση του προϊόντος δεν το επιτρέπει ή δεν το δικαιολογεί, το πηδαλιόσχημο σήμα τοποθετείται στη συσκευασία του προϊόντος και στα συνοδευτικά έγγραφα. 2. Το πηδαλιόσχημο σήμα τοποθετείται στο τέλος της φάσης παραγωγής. 3. Το πηδαλιόσχημο σήμα ακολουθεί ο αριθμός μητρώου του κοινοποιημένου οργανισμού, εάν ο οργανισμός συμμετέχει στη φάση ελέγχου της παραγωγής, και από το έτος κατά το οποίο τοποθετήθηκε το σήμα. 4. Ο αριθμός μητρώου του κοινοποιημένου οργανισμού τίθεται είτε από τον ίδιο τον οργανισμό, είτε υπό τις οδηγίες του, από τον κατασκευαστή ή τον εξουσιοδοτημένο αντιπρόσωπο του κατασκευαστή. Άρθρο 11 Ηλεκτρονική ετικέτα 1. Για να διευκολυνθεί η εποπτεία της αγοράς και να αποτραπεί η παραποίηση συγκεκριμένων στοιχείων εξοπλισμού πλοίων που αναφέρονται στην παράγραφο 3, οι κατασκευαστές μπορούν να χρησιμοποιούν κατάλληλες και αξιόπιστες μορφές ηλεκτρονικής ετικέτας, προς αντικατάσταση ή συμπλήρωση του πηδαλιόσχημου σήματος. Στην περίπτωση αυτή, εφαρμόζονται τα άρθρα 9 και 10, τηρουμένων των αναλογιών. 2. Η Επιτροπή διενεργεί ανάλυση κόστους-ωφέλειας σχετικά με τη χρήση της ηλεκτρονικής ετικέτας για τη συμπλήρωση ή την αντικατάσταση του πηδαλιόσχημου σήματος. 3. Η Επιτροπή δύναται να εκδίδει κατ’ εξουσιοδότηση πράξεις, σύμφωνα με το άρθρο 37, προκειμένου να προσδιοριστούν τα συγκεκριμένα στοιχεία εξοπλισμού πλοίων που μπορούν να επωφεληθούν από την ηλεκτρονική σήμανση. Έχει ιδιαίτερη σημασία να προβαίνει η Επιτροπή σε διαβουλεύσεις με εμπειρογνώμονες, συμπεριλαμβανομένων εμπειρογνωμόνων των κρατών μελών, κατά την προετοιμασία αυτών των κατ’ εξουσιοδότηση πράξεων. 4. Εκτελεστικές αρμοδιότητες ανατίθενται στην Επιτροπή για τον καθορισμό κατάλληλων τεχνικών κριτηρίων σε ό,τι αφορά τον σχεδιασμό, τις επιδόσεις, την τοποθέτηση και τη χρήση ηλεκτρονικής ετικέτας, υπό μορφή κανονισμών της Επιτροπής και σύμφωνα με τη διαδικασία εξέτασης στην οποία παραπέμπει το άρθρο 38 παράγραφος 2. 5. Για τον εξοπλισμό που προσδιορίζεται σύμφωνα με την παράγραφο 3, το πηδαλιόσχημο σήμα μπορεί να συμπληρωθεί, εντός τριετίας από την ημερομηνία υιοθέτησης των κατάλληλων τεχνικών κριτηρίων που αναφέρονται στην παράγραφο 4, από κατάλληλη και αξιόπιστη μορφή ηλεκτρονικής ετικέτας. 6. Για τον εξοπλισμό που προσδιορίζεται σύμφωνα με την παράγραφο 3, το πηδαλιόσχημο σήμα μπορεί να αντικατασταθεί, εντός πενταετίας από την ημερομηνία υιοθέτησης των κατάλληλων τεχνικών κριτηρίων που αναφέρονται στην παράγραφο 4, από κατάλληλη και αξιόπιστη μορφή ηλεκτρονικής ετικέτας. ΚΕΦΑΛΑΙΟ 3 ΥΠΟΧΡΕΩΣΕΙΣ ΤΩΝ ΟΙΚΟΝΟΜΙΚΩΝ ΦΟΡΕΩΝ Άρθρο 12 Υποχρεώσεις των κατασκευαστών 1. Με την τοποθέτηση του πηδαλιόσχημου σήματος, οι κατασκευαστές αναλαμβάνουν την ευθύνη να εγγυηθούν ότι ο εξοπλισμός πλοίων στον οποίο έχει τοποθετηθεί το πηδαλιόσχημο σήμα έχει σχεδιαστεί και κατασκευαστεί σύμφωνα με τις τεχνικές προδιαγραφές και τα πρότυπα που εφαρμόζονται σύμφωνα με το άρθρο 35 παράγραφος 2 και αναλαμβάνουν τις υποχρεώσεις που ορίζονται στις παραγράφους 2 έως 9 του παρόντος άρθρου. 2. Οι κατασκευαστές καταρτίζουν τον απαιτούμενο τεχνικό φάκελο και αναθέτουν τη διενέργεια της εφαρμοστέας διαδικασίας αξιολόγησης της συμμόρφωσης. 3. Όταν η συμμόρφωση εξοπλισμού πλοίων με τις εφαρμοστέες απαιτήσεις έχει αποδειχθεί με τη διαδικασία αξιολόγησης της συμμόρφωσης, οι κατασκευαστές καταρτίζουν δήλωση συμμόρφωσης ΕΕ σύμφωνα με το άρθρο 16 και τοποθετούν το πηδαλιόσχημο σήμα σύμφωνα με τα άρθρα 9 και 10. 4. Οι κατασκευαστές φυλάσσουν τον τεχνικό φάκελο και τη δήλωση συμμόρφωσης ΕΕ που αναφέρεται στο άρθρο 16 για τουλάχιστον δέκα έτη μετά την τοποθέτηση του πηδαλιόσχημου σήματος και σε καμία περίπτωση για περίοδο μικρότερη από την αναμενόμενη διάρκεια ζωής του συγκεκριμένου εξοπλισμού πλοίων. 5. Οι κατασκευαστές διασφαλίζουν ότι εφαρμόζονται διαδικασίες που διατηρούν τη συμμόρφωση της εν σειρά παραγωγής. Λαμβάνονται υπόψη αλλαγές του σχεδιασμού ή των χαρακτηριστικών του εξοπλισμού πλοίων και αλλαγές των κατά το άρθρο 4 απαιτήσεων των διεθνών νομικών πράξεων, με βάση τις οποίες δηλώνεται η συμμόρφωση εξοπλισμού πλοίων. Όταν κρίνεται σκόπιμο σύμφωνα με το παράρτημα II, οι κατασκευαστές αναθέτουν τη διεξαγωγή νέας αξιολόγησης της συμμόρφωσης. 6. Οι κατασκευαστές διασφαλίζουν ότι τα προϊόντα τους φέρουν αριθμό τύπου, παρτίδας, σειράς ή μοντέλου ή άλλο στοιχείο που επιτρέπει την αναγνώρισή τους ή, όταν δεν το επιτρέπει το μέγεθος ή η φύση του προϊόντος, εξασφαλίζουν ότι οι πληροφορίες αυτές αναγράφονται στη συσκευασία ή σε έγγραφο που συνοδεύει το προϊόν ή και στα δύο, κατά περίπτωση. 7. Οι κατασκευαστές σημειώνουν το όνομά τους, την καταχωρισμένη εμπορική επωνυμία τους ή το καταχωρισμένο εμπορικό σήμα τους και τη διεύθυνση στην οποία είναι δυνατή η επικοινωνία με αυτούς, επί του προϊόντος ή, όταν αυτό δεν είναι δυνατόν, επί της συσκευασίας του προϊόντος ή σε έγγραφο που συνοδεύει το προϊόν ή και στα δύο, κατά περίπτωση. Στη διεύθυνση πρέπει να περιλαμβάνεται ένα μόνο σημείο επικοινωνίας με τον κατασκευαστή. 8. Οι κατασκευαστές διασφαλίζουν ότι το προϊόν συνοδεύεται από οδηγίες και από όλες τις απαραίτητες πληροφορίες για την ασφαλή εγκατάσταση στο πλοίο και την ασφαλή χρήση του προϊόντος, συμπεριλαμβανομένων ενδεχόμενων περιορισμών χρήσης, κατανοητών από τους χρήστες, μαζί με οποιαδήποτε άλλη τεκμηρίωση η οποία απαιτείται από τις διεθνείς νομικές πράξεις ή τα πρότυπα δοκιμών. 9. Οι κατασκευαστές που θεωρούν ή έχουν λόγο να πιστεύουν ότι προϊόν στο οποίο έχουν τοποθετήσει το πηδαλιόσχημο σήμα δεν συμμορφώνεται με τις εφαρμοστέες απαιτήσεις σχεδιασμού, κατασκευής και επιδόσεων και τα πρότυπα δοκιμών που εφαρμόζονται σύμφωνα με το άρθρο 35 παράγραφοι 2 και 3, λαμβάνουν αμέσως τα αναγκαία διορθωτικά μέτρα για να διασφαλίσουν τη συμμόρφωση του προϊόντος, να το αποσύρουν ή να το ανακαλέσουν, κατά περίπτωση. Επιπλέον, όταν το προϊόν παρουσιάζει κίνδυνο, οι κατασκευαστές ενημερώνουν αμέσως σχετικά τις αρμόδιες εθνικές αρχές των κρατών μελών, παρέχοντας λεπτομερείς πληροφορίες, ιδίως για τη μη συμμόρφωση και τα τυχόν διορθωτικά μέτρα που έλαβαν. 10. Οι κατασκευαστές διαβιβάζουν αμέσως στην αρμόδια αρχή, κατόπιν αιτιολογημένου αιτήματός της, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του προϊόντος, σε γλώσσα ευκόλως κατανοητή ή αποδεκτή από την εν λόγω αρχή, παρέχουν στην αρχή αυτή πρόσβαση στις εγκαταστάσεις τους για λόγους εποπτείας της αγοράς σύμφωνα με το άρθρο 19 του κανονισμού (ΕΚ) αριθ. 765/2008 και χορηγούν δείγματα ή πρόσβαση σε δείγματα σύμφωνα με το άρθρο 25 παράγραφος 4 της παρούσας οδηγίας. Συνεργάζονται με την εν λόγω αρχή, κατόπιν αιτήματος της, επί οποιασδήποτε ενέργειας έχει αναληφθεί για την εξάλειψη των κινδύνων από τα προϊόντα που έχουν διαθέσει στην αγορά. Άρθρο 13 Εξουσιοδοτημένοι αντιπρόσωποι 1. Κατασκευαστής που δεν ευρίσκεται στο έδαφος τουλάχιστον ενός κράτους μέλους δύναται να διορίζει, με γραπτή εντολή, εξουσιοδοτημένο αντιπρόσωπο για την Ένωση και αναφέρει στην εντολή το όνομα του εξουσιοδοτημένου αντιπροσώπου και τη διεύθυνση στην οποία είναι δυνατή η επικοινωνία με αυτόν. 2. Η εκπλήρωση των υποχρεώσεων βάσει του άρθρου 12 παράγραφος 1 και η κατάρτιση του τεχνικού φακέλου δεν αποτελούν μέρος της εντολής που ανατίθεται σε εξουσιοδοτημένο αντιπρόσωπο. 3. Ο εξουσιοδοτημένος αντιπρόσωπος ασκεί τα καθήκοντα που προσδιορίζονται στην εντολή την οποία του αναθέτει ο κατασκευαστής. Η εντολή επιτρέπει στον εξουσιοδοτημένο αντιπρόσωπο τουλάχιστον τα εξής: α) να τηρεί τη δήλωση συμμόρφωσης ΕΕ και τον τεχνικό φάκελο στη διάθεση των εθνικών εποπτικών αρχών για τουλάχιστον 10 έτη μετά την τοποθέτηση του πηδαλιόσχημου σήματος και, σε καμία περίπτωση, για περίοδο μικρότερη από την αναμενόμενη διάρκεια ζωής του συγκεκριμένου εξοπλισμού πλοίων· β) να παρέχει στην αρμόδια αρχή, κατόπιν αιτιολογημένου αιτήματός της, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του προϊόντος· γ) να συνεργάζεται με τις αρμόδιες αρχές, κατόπιν αιτήματος των τελευταίων, για τυχόν ενέργειες που έγιναν προς αποφυγή των κινδύνων που παρουσιάζουν τα προϊόντα τα οποία καλύπτει η εντολή του. Άρθρο 14 Άλλοι οικονομικοί φορείς 1. Οι εισαγωγείς σημειώνουν το όνομά τους, την καταχωρισμένη εμπορική επωνυμία τους ή το καταχωρισμένο εμπορικό σήμα τους και τη διεύθυνση στην οποία είναι δυνατή η επικοινωνία με αυτούς, επί του προϊόντος ή, όταν αυτό δεν είναι δυνατόν, επί της συσκευασίας του προϊόντος ή σε έγγραφο που συνοδεύει το προϊόν ή και στα δύο, κατά περίπτωση. 2. Οι εισαγωγείς και οι διανομείς διαβιβάζουν στην αρμόδια αρχή, κατόπιν αιτιολογημένου αιτήματός της, όλες τις πληροφορίες και την τεκμηρίωση που απαιτούνται για να αποδειχθεί η συμμόρφωση του προϊόντος, σε γλώσσα ευκόλως κατανοητή ή αποδεκτή από την εν λόγω αρχή. Συνεργάζονται με την εν λόγω αρχή, κατόπιν αιτήματος της, όσον αφορά τη λήψη μέτρων για την εξάλειψη των κινδύνων από τα προϊόντα που έχουν διαθέσει στην αγορά. 3. Εισαγωγέας ή διανομέας θεωρείται κατασκευαστής για τους σκοπούς της παρούσας οδηγίας και υπόκειται στις υποχρεώσεις του κατασκευαστή σύμφωνα με το άρθρο 12, όταν διαθέτει στην αγορά ή τοποθετεί σε πλοίο της ΕΕ εξοπλισμό πλοίων με το όνομα ή το εμπορικό σήμα του ή τροποποιεί εξοπλισμό πλοίων που έχει ήδη διατεθεί στην αγορά κατά τρόπο που ενδέχεται να επηρεάσει τη συμμόρφωση με τις εφαρμοστέες απαιτήσεις. 4. Για διάστημα τουλάχιστον δέκα ετών μετά την τοποθέτηση του πηδαλιόσχημου σήματος και, σε καμία περίπτωση, για περίοδο μικρότερη από την αναμενόμενη διάρκεια ζωής του συγκεκριμένου εξοπλισμού πλοίων, οι οικονομικοί φορείς αναφέρουν, κατόπιν αιτήματος, στις αρχές εποπτείας της αγοράς τα ακόλουθα: α) κάθε οικονομικό φορέα ο οποίος τους έχει προμηθεύσει προϊόν· β) κάθε οικονομικό φορέα στον οποίο έχουν προμηθεύσει προϊόν. ΚΕΦΑΛΑΙΟ 4 ΑΞΙΟΛΟΓΗΣΗ ΤΗΣ ΣΥΜΜΟΡΦΩΣΗΣ ΚΑΙ ΚΟΙΝΟΠΟΙΗΣΗ ΟΡΓΑΝΙΣΜΩΝ ΑΞΙΟΛΟΓΗΣΗΣ ΤΗΣ ΣΥΜΜΟΡΦΩΣΗΣ Άρθρο 15 Διαδικασίες αξιολόγησης της συμμόρφωσης 1. Οι διαδικασίες αξιολόγησης της συμμόρφωσης ορίζονται στο παράρτημα II. 2. Τα κράτη μέλη διασφαλίζουν ότι ο κατασκευαστής ή ο εξουσιοδοτημένος αντιπρόσωπος του κατασκευαστή μεριμνά για την αξιολόγηση συμμόρφωσης, μέσω κοινοποιημένου οργανισμού, συγκεκριμένου είδους εξοπλισμού πλοίων χρησιμοποιώντας μια από τις επιλογές που προβλέπονται στις εκτελεστικές πράξεις τις οποίες εκδίδει η Επιτροπή σύμφωνα με τη διαδικασία εξέτασης στην οποία παραπέμπει το άρθρο 38 παράγραφος 2, σύμφωνα με μια από τις ακόλουθες διαδικασίες: α) όταν πρόκειται να χρησιμοποιηθεί η εξέταση τύπου ΕΚ (ενότητα B) πριν από τη διάθεση του εξοπλισμού πλοίων στην αγορά, ο εξοπλισμός πλοίων υπόκειται σε: — διασφάλιση ποιότητας παραγωγής (ενότητα Δ)· ή — διασφάλιση ποιότητας προϊόντων (ενότητα Ε)· ή — εξακρίβωση επί προϊόντων (ενότητα ΣΤ)· διασφάλιση ποιότητας παραγωγής (ενότητα Δ)· ή διασφάλιση ποιότητας προϊόντων (ενότητα Ε)· ή εξακρίβωση επί προϊόντων (ενότητα ΣΤ)·διασφάλιση ποιότητας παραγωγής (ενότητα Δ)· ήδιασφάλιση ποιότητας προϊόντων (ενότητα Ε)· ήεξακρίβωση επί προϊόντων (ενότητα ΣΤ)· β) όσον αφορά εξοπλισμό πλοίων που παράγεται μεμονωμένα ή σε μικρές ποσότητες και όχι εν σειρά ή μαζικά, η διαδικασία αξιολόγησης της συμμόρφωσης επιτρέπεται να συνίσταται στην εξακρίβωση ΕΚ ανά μονάδα (ενότητα Ζ). 3. Η Επιτροπή τηρεί, μέσω των συστημάτων πληροφοριών που διατίθενται προς τον σκοπό αυτό, ενημερωμένο κατάλογο εγκεκριμένων εξοπλισμών πλοίων και των αιτήσεων που ανακαλούνται ή απορρίπτονται και τον θέτει στη διάθεση των ενδιαφερομένων. Άρθρο 16 Δήλωση συμμόρφωσης ΕΕ 1. Η δήλωση συμμόρφωσης ΕΕ πιστοποιεί ότι πληρούνται αποδεδειγμένα οι απαιτήσεις που ορίζονται στο άρθρο 4. 2. Η δήλωση συμμόρφωσης ΕΕ ακολουθεί τη δομή του υποδείγματος που περιέχεται στο παράρτημα III της απόφασης αριθ. 768/2008/ΕΚ. Περιλαμβάνει τα στοιχεία που προσδιορίζονται στις σχετικές ενότητες του παραρτήματος II της παρούσας οδηγίας και επικαιροποιείται. 3. Με την κατάρτιση της δήλωσης συμμόρφωσης ΕΕ, ο κατασκευαστής αναλαμβάνει την ευθύνη και τις υποχρεώσεις που αναφέρονται στο άρθρο 12 παράγραφος 1. 4. Όταν εξοπλισμός πλοίων τοποθετείται σε πλοίο της ΕΕ, αντίγραφο της δήλωσης συμμόρφωσης ΕΕ που καλύπτει τον εν λόγω εξοπλισμό παρέχεται στο πλοίο και φυλάσσεται στο πλοίο έως ότου ο εν λόγω εξοπλισμός αφαιρεθεί από το πλοίο. Μεταφράζεται από τον κατασκευαστή στη γλώσσα ή τις γλώσσες που απαιτεί το κράτος μέλος σημαίας, καθώς και τουλάχιστον σε μία γλώσσα που χρησιμοποιείται ευρέως στον τομέα των θαλάσσιων μεταφορών. 5. Αντίγραφο της δήλωσης συμμόρφωσης ΕΕ παρέχεται στον κοινοποιημένο οργανισμό ή τους οργανισμούς που διενήργησαν τις σχετικές διαδικασίες αξιολόγησης της συμμόρφωσης. Άρθρο 17 Κοινοποίηση οργανισμών αξιολόγησης της συμμόρφωσης 1. Τα κράτη μέλη, μέσω του συστήματος πληροφοριών που διατίθεται από την Επιτροπή για τον σκοπό αυτό, κοινοποιούν στην Επιτροπή και στα άλλα κράτη μέλη, τους οργανισμούς που έχουν λάβει έγκριση για την εκτέλεση καθηκόντων αξιολόγησης της συμμόρφωσης στο πλαίσιο της παρούσας οδηγίας. 2. Οι κοινοποιημένοι οργανισμοί συμμορφώνονται με τις απαιτήσεις που καθορίζονται στο παράρτημα III. Άρθρο 18 Κοινοποιούσες αρχές 1. Τα κράτη μέλη ορίζουν κοινοποιούσα αρχή, η οποία είναι αρμόδια για τον καθορισμό και τη διεξαγωγή των αναγκαίων διαδικασιών αξιολόγησης και κοινοποίησης των οργανισμών αξιολόγησης της συμμόρφωσης και για την παρακολούθηση των κοινοποιημένων οργανισμών, συμπεριλαμβανομένης της συμμόρφωσης με το άρθρο 20. 2. Οι κοινοποιημένοι οργανισμοί παρακολουθούνται τουλάχιστον ανά δύο έτη. Η Επιτροπή δύναται να επιλέξει να συμμετάσχει ως παρατηρητής στη διαδικασία παρακολούθησης. 3. Τα κράτη μέλη μπορούν να αποφασίζουν ότι η αξιολόγηση και η παρακολούθηση που αναφέρονται στην παράγραφο 1 πρέπει να διενεργούνται από εθνικό οργανισμό διαπίστευσης. 4. Όταν κοινοποιούσα αρχή αναθέτει ή εκχωρεί με άλλο τρόπο την αξιολόγηση, κοινοποίηση ή παρακολούθηση στις οποίες αναφέρεται η παράγραφος 1 σε οργανισμό που δεν είναι κρατική υπηρεσία, τότε ο οργανισμός αυτός πρέπει να είναι νομικό πρόσωπο και να συμμορφώνεται, τηρουμένων των αναλογιών, με τις απαιτήσεις του παραρτήματος V. Επιπροσθέτως, ο οργανισμός αυτός προβλέπει διευθετήσεις για την κάλυψη των ευθυνών που προκύπτουν από τις δραστηριότητές του. 5. Η κοινοποιούσα αρχή αναλαμβάνει πλήρως την ευθύνη για τα καθήκοντα που εκτελεί ο οργανισμός που αναφέρεται στην παράγραφο 4. 6. Η κοινοποιούσα αρχή συμμορφώνεται με τις απαιτήσεις που καθορίζονται στο παράρτημα V. Άρθρο 19 Υποχρέωση ενημέρωσης για τις κοινοποιούσες αρχές 1. Τα κράτη μέλη ενημερώνουν την Επιτροπή σχετικά με τις οικείες διαδικασίες για την αξιολόγηση και την κοινοποίηση των οργανισμών αξιολόγησης της συμμόρφωσης και την παρακολούθηση των εν λόγω οργανισμών και σχετικά με τυχόν αλλαγές στις πληροφορίες αυτές. 2. Η Επιτροπή, μέσω του συστήματος πληροφοριών που διατίθεται προς τον σκοπό αυτό, δημοσιοποιεί αυτές τις πληροφορίες. Άρθρο 20 Θυγατρικές και υπεργολάβοι κοινοποιημένων οργανισμών 1. Όταν κοινοποιημένος οργανισμός αναθέτει σε υπεργολάβο συγκεκριμένα καθήκοντα που συνδέονται με την αξιολόγηση της συμμόρφωσης ή σε θυγατρική, εξασφαλίζει ότι ο υπεργολάβος ή η θυγατρική πληρούν τις απαιτήσεις του παραρτήματος III και ενημερώνει αναλόγως την κοινοποιούσα αρχή. 2. Οι κοινοποιημένοι οργανισμοί αναλαμβάνουν πλήρως την ευθύνη για τα καθήκοντα που εκτελούν οι υπεργολάβοι ή οι θυγατρικές, όπου κι αν είναι εγκατεστημένοι. 3. Οι δραστηριότητες δύνανται να ανατίθενται σε υπεργολάβο ή να εκτελούνται από θυγατρική μόνον κατόπιν συμφωνίας του πελάτη. 4. Οι κοινοποιημένοι οργανισμοί τηρούν στη διάθεση της κοινοποιούσας αρχής τα έγγραφα σχετικά με την αξιολόγηση των προσόντων του υπεργολάβου ή της θυγατρικής και σχετικά με τις εργασίες που εκτέλεσε ο εν λόγω υπεργολάβος ή η θυγατρική δυνάμει της παρούσας οδηγίας. Άρθρο 21 Αλλαγές κοινοποιήσεων 1. Όταν κοινοποιούσα αρχή διαπιστώνει ή πληροφορείται ότι κοινοποιημένος οργανισμός δεν πληροί πλέον τις απαιτήσεις του παραρτήματος III ή ότι αδυνατεί να εκπληρώσει τις υποχρεώσεις του βάσει της παρούσας οδηγίας, η κοινοποιούσα αρχή περιορίζει, αναστέλλει ή ανακαλεί την κοινοποίηση, κατά περίπτωση, αναλόγως της σοβαρότητας της μη τήρησης των απαιτήσεων ή της μη εκπλήρωσης των υποχρεώσεων. Μέσω του συστήματος πληροφοριών που διατίθεται από την Επιτροπή για τον σκοπό αυτό, ενημερώνει αμέσως την Επιτροπή και τα άλλα κράτη μέλη αναλόγως. 2. Στην περίπτωση περιορισμού, αναστολής ή ανάκλησης της κοινοποίησης ή όταν ο κοινοποιημένος οργανισμός παύσει τη δραστηριότητά του, το κοινοποιούν κράτος μέλος προβαίνει στις δέουσες ενέργειες για να εξασφαλίσει ότι τα αρχεία του οργανισμού αυτού είτε τα χειρίζεται άλλος κοινοποιημένος οργανισμός είτε τα καθιστά διαθέσιμα στις αρμόδιες αρχές κοινοποίησης και εποπτείας της αγοράς, κατόπιν αιτήματός τους. Άρθρο 22 Αμφισβήτηση της επάρκειας των κοινοποιημένων οργανισμών 1. Η Επιτροπή ερευνά όλες τις περιπτώσεις κατά τις οποίες έχει αμφιβολίες, με βάση τις πληροφορίες που έχει στη διάθεσή της ή περιέρχονται σε γνώση της, όσον αφορά την επάρκεια κοινοποιημένου οργανισμού ή την ικανότητα συνεχούς εκπλήρωσης από κοινοποιημένο οργανισμό των απαιτήσεων και των υποχρεώσεων που υπέχει. 2. Το κοινοποιούν κράτος μέλος παρέχει στην Επιτροπή, κατόπιν αιτήματος, όλες τις πληροφορίες σχετικά με την αιτιολόγηση της κοινοποίησης ή τη διατήρηση της επάρκειας του εν λόγω οργανισμού. 3. Η Επιτροπή διασφαλίζει τον εμπιστευτικό χαρακτήρα όλων των ευαίσθητων πληροφοριών που έλαβε από τις έρευνες αυτές. 4. Όταν η Επιτροπή διαπιστώσει ότι κοινοποιημένος οργανισμός δεν πληροί ή παύει να πληροί τις απαιτήσεις κοινοποίησης, ενημερώνει αμελλητί το κοινοποιούν κράτος μέλος σχετικά και ζητεί από αυτό να λάβει αμελλητί τα αναγκαία διορθωτικά μέτρα, συμπεριλαμβανομένης της άρσης της κοινοποίησης, εφόσον είναι αναγκαίο. Άρθρο 23 Λειτουργικές υποχρεώσεις των κοινοποιημένων οργανισμών 1. Οι κοινοποιημένοι οργανισμοί διενεργούν τις αξιολογήσεις της συμμόρφωσης ή μεριμνούν για τη διενέργειά τους σύμφωνα με τις διαδικασίες αξιολόγησης της συμμόρφωσης κατά το άρθρο 15. 2. Όταν κοινοποιημένος οργανισμός διαπιστώσει ότι οι υποχρεώσεις του άρθρου 12 δεν πληρούνται από τον κατασκευαστή, τότε ζητεί από τον κατασκευαστή να λάβει αμελλητί τα ενδεδειγμένα διορθωτικά μέτρα και δεν εκδίδει πιστοποιητικό συμμόρφωσης. 3. Όταν, κατά την παρακολούθηση της συμμόρφωσης μετά την έκδοση πιστοποιητικού συμμόρφωσης, κοινοποιημένος οργανισμός διαπιστώσει ότι προϊόν δεν συμμορφώνεται πλέον, τότε απαιτεί από τον κατασκευαστή να λάβει αμελλητί τα απαραίτητα διορθωτικά μέτρα και αναστέλλει ή ανακαλεί το πιστοποιητικό, εφόσον απαιτείται. Εάν δεν ληφθούν διορθωτικά μέτρα ή εάν αυτά δεν έχουν το απαιτούμενο αποτέλεσμα, τότε ο κοινοποιημένος οργανισμός περιορίζει, αναστέλλει ή ανακαλεί το πιστοποιητικό, κατά περίπτωση. Άρθρο 24 Υποχρέωση των κοινοποιημένων οργανισμών να παρέχουν ενημέρωση 1. Οι κοινοποιημένοι οργανισμοί ενημερώνουν την κοινοποιούσα αρχή για τα ακόλουθα: α) άρνηση, περιορισμό, αναστολή ή ανάκληση πιστοποιητικών συμμόρφωσης· β) καταστάσεις που επηρεάζουν το πεδίο εφαρμογής και τους όρους της κοινοποίησης· γ) τυχόν αίτημα για ενημέρωση σχετικά με δραστηριότητες αξιολόγησης της συμμόρφωσης, το οποίο έλαβαν από τις αρχές εποπτείας της αγοράς· δ) κατόπιν αιτήματος, για τις δραστηριότητες αξιολόγησης της συμμόρφωσης που εκτελούν στο πλαίσιο της κοινοποίησής τους και για οποιαδήποτε άλλη δραστηριότητα, συμπεριλαμβανομένων των διασυνοριακών δραστηριοτήτων και υπεργολαβιών. 2. Οι κοινοποιημένοι οργανισμοί παρέχουν στην Επιτροπή και στα κράτη μέλη, κατόπιν αιτήματος, τις σχετικές πληροφορίες για ζητήματα που αφορούν τα αρνητικά και τα θετικά αποτελέσματα αξιολόγησης της συμμόρφωσης. Οι κοινοποιημένοι οργανισμοί παρέχουν στους λοιπούς κοινοποιημένους οργανισμούς που διεξάγουν δραστηριότητες αξιολόγησης της συμμόρφωσης και καλύπτουν τα ίδια προϊόντα τις σχετικές πληροφορίες που αφορούν αρνητικά και, κατόπιν αιτήματος, θετικά αποτελέσματα αξιολόγησης της συμμόρφωσης. ΚΕΦΑΛΑΙΟ 5 ΕΠΟΠΤΕΙΑ ΤΗΣ ΕΝΩΣΙΑΚΗΣ ΑΓΟΡΑΣ, ΕΛΕΓΧΟΣ ΠΡΟΪΟΝΤΩΝ, ΔΙΑΤΑΞΕΙΣ ΔΙΑΣΦΑΛΙΣΗΣ Άρθρο 25 Πλαίσιο εποπτείας της αγοράς της ΕΕ 1. Τα κράτη μέλη διασφαλίζουν την εποπτεία της αγοράς εξοπλισμού πλοίων, σύμφωνα με το πλαίσιο εποπτείας της αγοράς της ΕΕ που προβλέπεται στο κεφάλαιο III του κανονισμού (ΕΚ) αριθ. 765/2008, με την επιφύλαξη των παραγράφων 2 και 3 του παρόντος άρθρου. 2. Στις εθνικές υποδομές και τα προγράμματα εποπτείας της αγοράς λαμβάνονται υπόψη τα ειδικά χαρακτηριστικά του τομέα εξοπλισμού πλοίων, συμπεριλαμβανομένων των διαφόρων διαδικασιών που διενεργούνται ως μέρος της αξιολόγησης της συμμόρφωσης, και ιδίως οι αρμοδιότητες που ανατίθενται στην αρχή του κράτους της σημαίας από τις διεθνείς συμβάσεις. 3. Η εποπτεία της αγοράς είναι δυνατό να περιλαμβάνει ελέγχους εγγράφων καθώς και ελέγχους του εξοπλισμού πλοίων που φέρει το πηδαλιόσχημο σήμα, ανεξαρτήτως εάν έχει τοποθετηθεί στο πλοίο ή όχι. Οι έλεγχοι εξοπλισμού πλοίων που έχει ήδη τοποθετηθεί σε πλοία περιορίζονται σε εξέταση ανάλογη με αυτήν που είναι δυνατό να διενεργείται όταν ο σχετικός εξοπλισμός παραμένει πλήρως λειτουργικός στο πλοίο. 4. Όταν οι αρχές εποπτείας της αγοράς κράτους μέλους, όπως ορίζονται στον κανονισμό (ΕΚ) αριθ. 765/2008, σκοπεύουν να διενεργήσουν δειγματοληπτικούς ελέγχους δύνανται, εφόσον είναι εύλογο και εφικτό, να ζητήσουν από τον κατασκευαστή να διαθέσει τα απαραίτητα δείγματα ή να παράσχει πρόσβαση στα δείγματα επιτόπου, με έξοδα του ίδιου του κατασκευαστή. Άρθρο 26 Διαδικασία διαχείρισης των προϊόντων που παρουσιάζουν κίνδυνο σε εθνικό επίπεδο 1. Εάν οι αρχές εποπτείας της αγοράς ενός κράτους μέλους έχουν επαρκείς λόγους να πιστεύουν ότι εξοπλισμός πλοίων που διέπεται από την παρούσα οδηγία παρουσιάζει κίνδυνο για την ασφάλεια της ναυσιπλοΐας, την υγεία ή το περιβάλλον, διενεργούν αξιολόγηση του εν λόγω εξοπλισμού πλοίων που καλύπτει όλες τις απαιτήσεις της παρούσας οδηγίας. Οι ενδιαφερόμενοι οικονομικοί φορείς συνεργάζονται κατά οποιονδήποτε αναγκαίο τρόπο με τις αρχές εποπτείας της αγοράς. Όταν, κατά την εν λόγω αξιολόγηση, οι αρχές εποπτείας της αγοράς διαπιστώσουν ότι ο εξοπλισμός πλοίων δεν συμμορφώνεται με τις απαιτήσεις της παρούσας οδηγίας, τότε ζητούν αμελλητί από τον ενδιαφερόμενο οικονομικό φορέα να λάβει όλα τα αναγκαία διορθωτικά μέτρα για να καταστήσει τον εξοπλισμό πλοίων σύμμορφο με τις απαιτήσεις, να αποσύρει τον εξοπλισμό πλοίων από την αγορά ή να τον ανακαλέσει εντός σχετικού εύλογου χρονικού διαστήματος, ανάλογου προς τη φύση του κίνδυνου, το οποίο αυτές ορίζουν. Οι αρχές εποπτείας της αγοράς ενημερώνουν αναλόγως τον ενδιαφερόμενο κοινοποιημένο οργανισμό. Το άρθρο 21 του κανονισμού (ΕΚ) αριθ. 765/2008 ισχύει για τα μέτρα που αναφέρονται στο δεύτερο εδάφιο της παρούσας παραγράφου. 2. Όταν οι αρχές εποπτείας της αγοράς θεωρούν ότι η μη συμμόρφωση δεν περιορίζεται στην εθνική επικράτεια ή στα πλοία που φέρουν τη σημαία τους, ενημερώνουν την Επιτροπή και τα άλλα κράτη μέλη, μέσω του συστήματος πληροφοριών που διατίθεται από την Επιτροπή για σκοπούς εποπτείας της αγοράς, σχετικά με τα αποτελέσματα της αξιολόγησης που διενεργείται βάσει της παραγράφου 1 και τις δράσεις που ζήτησαν να αναλάβει ο οικονομικός φορέας. 3. Ο οικονομικός φορέας διασφαλίζει ότι αναλαμβάνονται όλες οι ενδεδειγμένες διορθωτικές δράσεις για όλα τα προϊόντα που έχει καταστήσει διαθέσιμα στην αγορά σε όλη την Ένωση ή, ανάλογα με την περίπτωση, που έχουν τοποθετηθεί ή έχουν παραδοθεί για να τοποθετηθούν σε πλοία της ΕΕ. 4. Όταν ο σχετικός οικονομικός φορέας δεν αναλάβει την αναγκαία διορθωτική δράση εντός του χρονικού διαστήματος που έχουν ορίσει οι αρχές εποπτείας της αγοράς σύμφωνα με το δεύτερο εδάφιο της παραγράφου 1, ή με οποιοδήποτε άλλο τρόπο δεν εκπληρώσει τις υποχρεώσεις που υπέχει δυνάμει της παρούσας οδηγίας, τότε οι αρχές εποπτείας της αγοράς λαμβάνουν όλα τα κατάλληλα προσωρινά μέτρα για να απαγορεύσουν ή να περιορίσουν τη διαθεσιμότητα στην εθνική αγορά του εξοπλισμού πλοίων ή την τοποθέτησή του σε πλοία που φέρουν τη σημαία τους, να αποσύρουν το προϊόν από την αγορά ή να το ανακαλέσουν. Οι αρχές εποπτείας της αγοράς ενημερώνουν αμέσως την Επιτροπή και τα άλλα κράτη μέλη για τα μέτρα αυτά. 5. Στις πληροφορίες για τα μέτρα που λαμβάνουν οι αρχές εποπτείας της αγοράς, κατά την παράγραφο 4, περιλαμβάνονται όλα τα διαθέσιμα στοιχεία, ιδίως τα στοιχεία που απαιτούνται για την αναγνώριση του μη σύμμορφου εξοπλισμού πλοίων, την καταγωγή του, τη φύση της υποτιθέμενης μη συμμόρφωσης και του σχετικού κινδύνου, τη φύση και τη διάρκεια των εθνικών μέτρων που ελήφθησαν, καθώς και τα επιχειρήματα που προβάλλει ο ενδιαφερόμενος οικονομικός φορέας. Συγκεκριμένα, οι αρχές εποπτείας της αγοράς καταδεικνύουν σε ποιους λόγους από τους κατωτέρω οφείλεται η μη συμμόρφωση: α) ο εξοπλισμός πλοίων δεν πληροί τις εφαρμοστέες απαιτήσεις σχεδιασμού, κατασκευής και επιδόσεων που ορίζονται σύμφωνα με το άρθρο 4· β) ο εξοπλισμός πλοίων δεν πληροί τα πρότυπα δοκιμών που αναφέρονται στο άρθρο 4 κατά τη διάρκεια της διαδικασίας αξιολόγησης της συμμόρφωσης· γ) ελλείψεις των εν λόγω προτύπων δοκιμών. 6. Τα κράτη μέλη πλην του κράτους μέλους που κίνησε τη διαδικασία ενημερώνουν αμέσως την Επιτροπή και τα άλλα κράτη μέλη για τα μέτρα που έλαβαν και παρέχουν τυχόν άλλες πρόσθετες πληροφορίες που έχουν όσον αφορά τη μη συμμόρφωση του σχετικού εξοπλισμού πλοίων και, σε περίπτωση διαφωνίας με το κοινοποιηθέν εθνικό μέτρο, για τις τυχόν αντιρρήσεις τους. 7. Όταν, εντός τεσσάρων μηνών από τη λήψη των πληροφοριών σχετικά με τα μέτρα που λαμβάνουν οι αρχές εποπτείας της αγοράς κατά την παράγραφο 4, δεν έχει διατυπωθεί αντίρρηση από κράτος μέλος ή την Επιτροπή σε σχέση με προσωρινό μέτρο που έχει λάβει ένα κράτος μέλος, τότε το εν λόγω μέτρο θεωρείται δικαιολογημένο. 8. Τα κράτη μέλη εξασφαλίζουν ότι λαμβάνονται αμελλητί τα κατάλληλα περιοριστικά μέτρα όσον αφορά τον σχετικό εξοπλισμό πλοίων, όπως η άμεση απόσυρση του προϊόντος από την αγορά τους. Άρθρο 27 Ενωσιακή διαδικασία διασφάλισης 1. Όταν, κατά την ολοκλήρωση της διαδικασίας του άρθρου 26 παράγραφοι 3 και 4, διατυπωθούν αντιρρήσεις για μέτρο που έχει λάβει κράτος μέλος ή αν η Επιτροπή θεωρήσει το εθνικό μέτρο αντίθετο με την ενωσιακή νομοθεσία, τότε η Επιτροπή διαβουλεύεται αμελλητί με τα κράτη μέλη και τον ενδιαφερόμενο οικονομικό φορέα ή φορείς και διενεργεί αξιολόγηση του σχετικού εθνικού μέτρου. Βάσει των αποτελεσμάτων αυτής της αξιολόγησης, η Επιτροπή αποφασίζει αν το σχετικό εθνικό μέτρο είναι δικαιολογημένο ή όχι. 2. Για τους σκοπούς της παραγράφου 1, όταν η Επιτροπή είναι πεπεισμένη ότι η διαδικασία που ακολουθήθηκε κατά την έκδοση του εθνικού μέτρου είναι κατάλληλη για την πλήρη και αντικειμενική αξιολόγηση του κινδύνου και ότι το εθνικό μέτρο είναι σύμφωνο με το άρθρο 21 του κανονισμού (ΕΚ) αριθ. 765/2008, τότε δύναται να περιοριστεί στην εξέταση της καταλληλότητας και της αναλογικότητας του σχετικού εθνικού μέτρου σε σχέση με τον εν λόγω κίνδυνο. 3. Η Επιτροπή απευθύνει την απόφασή της σε όλα τα κράτη μέλη και την ανακοινώνει αμέσως σε αυτά και στον ενδιαφερόμενο οικονομικό φορέα ή φορείς. 4. Αν το σχετικό εθνικό μέτρο θεωρηθεί δικαιολογημένο, όλα τα κράτη μέλη λαμβάνουν τα αναγκαία μέτρα για να διασφαλίσουν ότι ο μη σύμμορφος εξοπλισμός πλοίων αποσύρεται από τις αγορές τους και, όπου κριθεί απαραίτητο, ανακαλείται. Τα κράτη μέλη ενημερώνουν την Επιτροπή αναλόγως. 5. Εάν το σχετικό εθνικό μέτρο δεν θεωρηθεί δικαιολογημένο, τότε το κράτος μέλος το ανακαλεί. 6. Όταν η μη συμμόρφωση του εξοπλισμού πλοίων αποδίδεται σε ελλείψεις των προτύπων δοκιμών που αναφέρονται στο άρθρο 4, η Επιτροπή δύναται, προκειμένου να επιτευχθεί ο στόχος της παρούσας οδηγίας, να επιβεβαιώσει, να τροποποιήσει ή να ανακαλέσει εθνικό μέτρο διασφάλισης μέσω εκτελεστικών πράξεων σύμφωνα με τη διαδικασία εξέτασης στην οποία παραπέμπει το άρθρο 38 παράγραφος 2. Ανατίθεται, εξάλλου, στην Επιτροπή η εξουσία να εκδίδει με κατ’ εξουσιοδότηση πράξεις σύμφωνα με τη διαδικασία που αναφέρεται στο άρθρο 37, προσωρινά εναρμονισμένες απαιτήσεις και πρότυπα δοκιμών για το συγκεκριμένο στοιχείο του εξοπλισμού πλοίων. Τα κριτήρια που καθορίζονται στο άρθρο 8 παράγραφος 3 εφαρμόζονται αναλόγως. Οι εν λόγω απαιτήσεις και τα πρότυπα δοκιμών διατίθενται ατελώς από την Επιτροπή. 7. Όταν το εν λόγω πρότυπο δοκιμών είναι ευρωπαϊκό πρότυπο, η Επιτροπή ενημερώνει τον αρμόδιο ευρωπαϊκό οργανισμό ή οργανισμούς τυποποίησης και υποβάλλει το θέμα στην επιτροπή που έχει συσταθεί βάσει του άρθρου 5 της οδηγίας 98/34/ΕΚ. Η εν λόγω επιτροπή ζητεί τη γνώμη του σχετικού ευρωπαϊκού οργανισμού ή οργανισμών τυποποίησης και γνωμοδοτεί αμελλητί. Άρθρο 28 Συμμορφούμενα προϊόντα που παρουσιάζουν κίνδυνο για την ασφάλεια της ναυσιπλοΐας, την υγεία ή το περιβάλλον 1. Όταν κράτος μέλος διαπιστώσει, αφού έχει διενεργήσει αξιολόγηση δυνάμει του άρθρου 26 παράγραφος 1, ότι εξοπλισμός πλοίων που συμμορφώνεται με την παρούσα οδηγία παρουσιάζει παρ’ όλα αυτά κίνδυνο για την ασφάλεια της ναυσιπλοΐας, την υγεία ή το περιβάλλον, απαιτεί από τον ενδιαφερόμενο οικονομικό φορέα να λάβει όλα τα δέοντα μέτρα για να διασφαλίσει ότι ο συγκεκριμένος εξοπλισμός πλοίων, όταν διατεθεί στην αγορά, δεν παρουσιάζει πλέον τον εν λόγω κίνδυνο ή για να αποσύρει τον εξοπλισμό πλοίων από την αγορά ή να τον ανακαλέσει εντός σχετικά εύλογου χρονικού διαστήματος που αυτό ορίζει, αναλόγως της φύσης του κίνδυνου. 2. Ο οικονομικός φορέας διασφαλίζει ότι λαμβάνονται διορθωτικά μέτρα για όλα τα προϊόντα που έχει καταστήσει διαθέσιμα στην αγορά σε όλη την Ένωση ή που έχει τοποθετήσει σε πλοία της ΕΕ. 3. Το κράτος μέλος ενημερώνει αμέσως την Επιτροπή και τα άλλα κράτη μέλη. Η παρεχόμενη ενημέρωση περιλαμβάνει όλα τα διαθέσιμα στοιχεία, ιδίως τα στοιχεία που είναι αναγκαία για την αναγνώριση του σχετικού εξοπλισμού πλοίων, την προέλευσή του και την αλυσίδα εφοδιασμού του εξοπλισμού πλοίων, τη φύση του σχετικού κινδύνου, και τη φύση και τη διάρκεια των εθνικών μέτρων που ελήφθησαν. 4. Η Επιτροπή διαβουλεύεται αμελλητί με τα κράτη μέλη και τους σχετικούς οικονομικούς φορείς και διενεργεί αξιολόγηση των ληφθέντων εθνικών μέτρων. Βάσει των αποτελεσμάτων αυτής της αξιολόγησης, η Επιτροπή αποφασίζει αν το μέτρο είναι δικαιολογημένο και, εφόσον απαιτείται, προτείνει τα κατάλληλα μέτρα. Για αυτόν τον σκοπό, εφαρμόζεται το άρθρο 27 παράγραφος 2, τηρουμένων των αναλογιών. 5. Η Επιτροπή απευθύνει την απόφασή της σε όλα τα κράτη μέλη και την ανακοινώνει αμέσως σε αυτά και στον ενδιαφερόμενο οικονομικό φορέα ή φορείς. Άρθρο 29 Τυπική μη συμμόρφωση 1. Με την επιφύλαξη του άρθρου 26, όταν κράτος μέλος προβαίνει σε μία από τις ακόλουθες διαπιστώσεις, απαιτεί από τον ενδιαφερόμενο οικονομικό φορέα να θέσει τέλος στη μη συμμόρφωση: α) το πηδαλιόσχημο σήμα έχει τοποθετηθεί κατά παράβαση των άρθρων 9 ή 10· β) το πηδαλιόσχημο σήμα δεν έχει τοποθετηθεί· γ) δεν έχει καταρτιστεί δήλωση συμμόρφωσης ΕΕ· δ) η δήλωση συμμόρφωσης ΕΕ δεν έχει καταρτιστεί σωστά· ε) ο τεχνικός φάκελος είτε δεν είναι διαθέσιμος είτε δεν είναι πλήρης· στ) η δήλωση συμμόρφωσης ΕΕ δεν έχει διαβιβαστεί στο πλοίο. 2. Όταν εξακολουθεί να υφίσταται η μη συμμόρφωση που αναφέρεται στην παράγραφο 1, το αρμόδιο κράτος μέλος λαμβάνει όλα τα δέοντα μέτρα για να περιορίσει ή να απαγορεύσει τη διαθεσιμότητα στην αγορά του εξοπλισμού πλοίων και να εξασφαλίσει ότι αυτός ανακαλείται ή αποσύρεται από την αγορά. Άρθρο 30 Εξαιρέσεις με βάση την τεχνολογική καινοτομία 1. Σε έκτακτες περιπτώσεις τεχνολογικής καινοτομίας, η αρχή του κράτους της σημαίας δύναται να επιτρέψει να τοποθετηθεί σε πλοίο της ΕΕ εξοπλισμός που δεν συμμορφώνεται με τις διαδικασίες αξιολόγησης της συμμόρφωσης, εάν έχει αποδειχθεί με δοκιμή ή άλλο επαρκή τρόπο κατά την κρίση της αρχής του κράτους της σημαίας ότι ο εξοπλισμός συμμορφώνεται με τους στόχους της παρούσας οδηγίας. 2. Οι διαδικασίες δοκιμών δεν πρέπει με κανέναν τρόπο να διακρίνουν μεταξύ εξοπλισμού πλοίων που κατασκευάζεται στο κράτος μέλος της σημαίας και εξοπλισμού πλοίων που κατασκευάζεται σε άλλα κράτη. 3. Στον εξοπλισμό πλοίων που εμπίπτει στο άρθρο αυτό χορηγείται πιστοποιητικό από το κράτος μέλος της σημαίας, το οποίο τον συνοδεύει πάντοτε και περιέχει την άδεια του κράτους μέλους της σημαίας για την τοποθέτηση του εξοπλισμού αυτού στο πλοίο και τυχόν περιορισμούς ή διατάξεις σχετικά με τη χρήση του. 4. Όταν κράτος μέλος επιτρέπει την τοποθέτηση σε πλοίο της ΕΕ εξοπλισμού που εμπίπτει στο παρόν άρθρο, το κράτος μέλος ανακοινώνει αμέσως στην Επιτροπή και τα άλλα κράτη μέλη τα στοιχεία της άδειας αυτής μαζί με τις εκθέσεις όλων των δοκιμών, αξιολογήσεων και διαδικασιών αξιολόγησης της συμμόρφωσης. 5. Εντός 12 μηνών από την παραλαβή της ανακοίνωσης που αναφέρεται στην παράγραφο 4, η Επιτροπή, αν κρίνει ότι δεν πληρούνται οι προϋποθέσεις που προβλέπονται στην παράγραφο 1, δύναται να ζητήσει από το κράτος μέλος να αποσύρει εντός συγκεκριμένης προθεσμίας την άδεια που χορηγήθηκε. Για αυτόν το σκοπό, η Επιτροπή ενεργεί με βάση εκτελεστικές πράξεις. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 38 παράγραφος 2. 6. Όταν πλοίο με εξοπλισμό που εμπίπτει στην παράγραφο 1 μετεγγράφεται σε άλλο κράτος μέλος, το κράτος μέλος της σημαίας υποδοχής δύναται να λαμβάνει τα αναγκαία μέτρα, συμπεριλαμβανομένων τυχόν δοκιμών και πρακτικών επιδείξεων, για να διασφαλίσει ότι ο εξοπλισμός είναι τουλάχιστον εξίσου αποτελεσματικός με εξοπλισμό που υπέστη επιτυχώς τις διαδικασίες αξιολόγησης της συμμόρφωσης. Άρθρο 31 Εξαιρέσεις για λόγους δοκιμών ή αξιολόγησης εξοπλισμού Η αρχή του κράτους της σημαίας δύναται να επιτρέψει να τοποθετείται σε πλοίο της ΕΕ εξοπλισμός πλοίων που δεν υπέστη επιτυχώς τις διαδικασίες αξιολόγησης της συμμόρφωσης ή που δεν εμπίπτει στο άρθρο 30, για λόγους δοκιμών ή αξιολόγησης εξοπλισμού, εφόσον πληρούνται σωρευτικά οι ακόλουθες προϋποθέσεις: α) το κράτος μέλος της σημαίας χορηγεί πιστοποιητικό για τον εξοπλισμό πλοίων, το οποίο τον συνοδεύει πάντοτε και περιέχει την άδεια του κράτους μέλους αυτού για τοποθέτηση του εν λόγω εξοπλισμού σε πλοίο της ΕΕ, επιβάλει όλους τους αναγκαίους περιορισμούς και καθορίζει κάθε άλλη κατάλληλη διάταξη σχετικά με τη χρήση του σχετικού εξοπλισμού· β) η άδεια περιορίζεται στη χρονική διάρκεια που θεωρείται από το κράτος της σημαίας ως αναγκαία για την ολοκλήρωση της δοκιμής και η οποία θα πρέπει να είναι όσο το δυνατόν πιο βραχεία· γ) ο εξοπλισμός πλοίων δεν χρησιμοποιείται στη θέση αλλού εξοπλισμού που πληροί τις απαιτήσεις της παρούσας οδηγίας και δεν αντικαθιστά τον εν λόγω εξοπλισμό, ο οποίος διατηρείται επί του πλοίου της ΕΕ ευρισκόμενος σε λειτουργία και έτοιμος για άμεση χρήση. Άρθρο 32 Εξαιρέσεις σε έκτακτες περιστάσεις 1. Σε έκτακτες περιστάσεις, οι οποίες αιτιολογούνται δεόντως στην αρχή του κράτους της σημαίας, όταν εξοπλισμός πλοίων πρέπει να αντικατασταθεί σε λιμένα εκτός της Ένωσης, όταν είναι πρακτικώς αδύνατον από άποψη χρόνου, καθυστέρησης και κόστους να τοποθετηθεί στο πλοίο εξοπλισμός που φέρει το πηδαλιόσχημο σήμα, είναι δυνατόν να τοποθετηθεί άλλος εξοπλισμός σύμφωνα με τις παραγράφους 2 έως 4. 2. Ο εξοπλισμός πλοίων που τοποθετείται στο πλοίο συνοδεύεται από φάκελο εκδοθέντα από κράτος μέλος του ΔΝΟ που αποτελεί μέρος των σχετικών συμβάσεων, ο οποίος πιστοποιεί ότι πληρούνται οι αντίστοιχες απαιτήσεις του ΔΝΟ. 3. Η αρχή του κράτους της σημαίας ενημερώνεται αμέσως για τη φύση και τα χαρακτηριστικά του άλλου εξοπλισμού. 4. Η αρχή του κράτους της σημαίας διασφαλίζει, το ταχύτερο, ότι ο εξοπλισμός πλοίων που αναφέρεται στην παράγραφο 1, μαζί με την τεκμηρίωση δοκιμής του, πληροί τις απαιτήσεις των διεθνών νομικών πράξεων και της παρούσας οδηγίας. 5. Όταν έχει αποδειχθεί ότι συγκεκριμένος εξοπλισμός πλοίων που φέρει το πηδαλιόσχημο σήμα δεν είναι διαθέσιμος στην αγορά, το κράτος μέλος της σημαίας δύναται να επιτρέψει να τοποθετηθεί άλλος εξοπλισμός σε πλοίο, με την επιφύλαξη των παραγράφων 6 έως 8. 6. Ο επιτρεπόμενος εξοπλισμός πλοίων συμμορφώνεται στον μέγιστο δυνατό βαθμό με τις απαιτήσεις και τα πρότυπα δοκιμών του άρθρου 4. 7. Ο εξοπλισμός που τοποθετείται επί του πλοίου συνοδεύεται από προσωρινό πιστοποιητικό έγκρισης το οποίο εκδίδεται από το κράτος μέλος της σημαίας ή από άλλο κράτος μέλος και στο οποίο δηλώνονται τα εξής: α) ο εξοπλισμός με το πηδαλιόσχημο σήμα τον οποίο πρόκειται να αντικαταστήσει ο πιστοποιημένος εξοπλισμός· β) οι ακριβείς συνθήκες υπό από τις οποίες έχει εκδοθεί το πιστοποιητικό έγκρισης και ιδίως η μη διαθεσιμότητα στην αγορά του εξοπλισμού που φέρει το πηδαλιόσχημο σήμα· γ) οι ακριβείς απαιτήσεις σχεδιασμού, κατασκευής και επιδόσεων σύμφωνα με τις οποίες εγκρίθηκε ο εξοπλισμός από το κράτος μέλος πιστοποίησης· δ) τα τυχόν πρότυπα δοκιμών που έχουν εφαρμοστεί, κατά τις σχετικές διαδικασίες έγκρισης. 8. Το κράτος μέλος που εκδίδει προσωρινό πιστοποιητικό έγκρισης ενημερώνει αμέσως την Επιτροπή σχετικά. Εάν η Επιτροπή κρίνει ότι δεν πληρούνται οι προϋποθέσεις των παραγράφων 6 και 7, δύναται να ζητήσει από το κράτος μέλος να ανακαλέσει το εν λόγω πιστοποιητικό ή να λάβει άλλα κατάλληλα μέτρα μέσω εκτελεστικών πράξεων. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης στην οποία παραπέμπει το άρθρο 38 παράγραφος 2. ΚΕΦΑΛΑΙΟ 6 ΤΕΛΙΚΕΣ ΔΙΑΤΑΞΕΙΣ Άρθρο 33 Ανταλλαγή εμπειριών Η Επιτροπή μεριμνά για την οργάνωση της ανταλλαγής εμπειριών μεταξύ των εθνικών αρχών των κρατών μελών που είναι υπεύθυνες για την πολιτική κοινοποίησης, ιδίως όσον αφορά την εποπτεία της αγοράς. Άρθρο 34 Συντονισμός των κοινοποιημένων οργανισμών 1. Η Επιτροπή διασφαλίζει ότι θεσμοθετείται κατάλληλος συντονισμός και συνεργασία μεταξύ των κοινοποιημένων οργανισμών και ότι αυτά λειτουργούν σωστά με τη μορφή τομεακής ομάδας των κοινοποιημένων οργανισμών. 2. Τα κράτη μέλη εξασφαλίζουν ότι οι οργανισμοί τους οποίους έχουν κοινοποιήσει συμμετέχουν στις εργασίες της εν λόγω ομάδας, απευθείας ή διά διορισθέντων αντιπροσώπων. Άρθρο 35 Εκτελεστικές πράξεις 1. Τα κράτη μέλη, μέσω του συστήματος πληροφοριών που διατίθεται για τον σκοπό αυτό από την Επιτροπή, κοινοποιούν στην Επιτροπή το όνομα και τα στοιχεία επικοινωνίας των αρχών που είναι επιφορτισμένες με την εφαρμογή της παρούσας οδηγίας. Η Επιτροπή συντάσσει, επικαιροποιεί περιοδικά και δημοσιοποιεί κατάλογο των εν λόγω αρχών. 2. Η Επιτροπή υποδεικνύει, μέσω εκτελεστικών πράξεων, τις σχετικές απαιτήσεις σχεδιασμού, κατασκευής και επιδόσεων και τα πρότυπα δοκιμών που προβλέπονται από τις διεθνείς νομικές πράξεις για κάθε στοιχείο του εξοπλισμού πλοίων για το οποίο απαιτείται έγκριση της αρχής του κράτους της σημαίας σύμφωνα με τις διεθνείς συμβάσεις. Κατά την έκδοση των εν λόγω πράξεων, η Επιτροπή αναφέρει ρητά τις ημερομηνίες από τις οποίες πρέπει να εφαρμοστούν αυτές οι απαιτήσεις και τα πρότυπα δοκιμών, συμπεριλαμβανομένων των ημερομηνιών για τη διάθεση στην αγορά και την τοποθέτηση σε πλοίο, σύμφωνα με τις διεθνείς νομικές πράξεις και λαμβάνοντας υπόψη τα χρονοδιαγράμματα για τη ναυπήγηση πλοίων. Η Επιτροπή δύναται επίσης να προσδιορίσει τα κοινά κριτήρια και λεπτομερείς διαδικασίες για την εφαρμογή τους. 3. Η Επιτροπή υποδεικνύει, μέσω εκτελεστικών πράξεων, τις νέες απαιτήσεις σχεδιασμού, κατασκευής και επιδόσεων του εξοπλισμού πλοίων που προβλέπονται στις διεθνείς νομικές πράξεις και ισχύουν για εξοπλισμό ήδη τοποθετημένο σε πλοία προκειμένου να διασφαλισθεί ότι ο που είναι τοποθετημένος σε πλοία της ΕΕ συμμορφώνεται με τις διεθνείς νομικές πράξεις. 4. Η Επιτροπή αναπτύσσει και διατηρεί βάση δεδομένων που περιέχει τουλάχιστον τις ακόλουθες πληροφορίες: α) τον κατάλογο και τα βασικά στοιχεία των πιστοποιητικών συμμόρφωσης που εκδόθηκαν δυνάμει της παρούσας οδηγίας, όπως παρέχονται από τους κοινοποιημένους οργανισμούς· β) τον κατάλογο και τα βασικά στοιχεία των δηλώσεων συμμόρφωσης που εκδόθηκαν δυνάμει της παρούσας οδηγίας, όπως παρέχονται από τους κατασκευαστές· γ) επικαιροποιημένο κατάλογο των εφαρμοστέων διεθνών νομικών πράξεων, και των απαιτήσεων και προτύπων δοκιμών που ισχύουν δυνάμει του άρθρου 4 παράγραφος 4· δ) τον κατάλογο και το πλήρες κείμενο των κριτηρίων και διαδικασιών που αναφέρονται στην παράγραφο 2· ε) τις απαιτήσεις και τις προϋποθέσεις της ηλεκτρονικής σήμανσης που αναφέρονται στο άρθρο 11, ανάλογα με την περίπτωση· στ) κάθε άλλη χρήσιμη πληροφορία με σκοπό τη διευκόλυνση της ορθής εφαρμογής της παρούσας οδηγίας από τα κράτη μέλη, τους κοινοποιημένους οργανισμούς και τους οικονομικούς φορείς. Στην εν λόγω βάση δεδομένων έχουν πρόσβαση τα κράτη μέλη. Διατίθεται επίσης στο κοινό μόνον για ενημερωτικούς σκοπούς. 5. Οι εκτελεστικές πράξεις που αναφέρονται στο παρόν άρθρο εκδίδονται υπό μορφήν κανονισμών της Επιτροπής σύμφωνα με τη διαδικασία εξέτασης στην οποία παραπέμπει το άρθρο 38 παράγραφος 2. Άρθρο 36 Τροποποιήσεις Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 37 προκειμένου να επικαιροποιούνται οι παραπομπές σε πρότυπα, όπως αναφέρονται στο παράρτημα III, όταν νέα πρότυπα καθίστανται διαθέσιμα. Άρθρο 37 Άσκηση της εξουσιοδότησης 1. Ανατίθεται στην Επιτροπή η εξουσία έκδοσης κατ’ εξουσιοδότηση πράξεων υπό τους όρους του παρόντος άρθρου. 2. Η προβλεπόμενη στα άρθρα 8, 11, 27 και 36 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από τις 17 Σεπτεμβρίου 2014. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των πέντε ετών. Η εξουσιοδότηση ανανεώνεται αυτομάτως για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλλουν αντιρρήσεις το αργότερο εντός τριών μηνών πριν από τη λήξη της κάθε περιόδου. 3. Η εξουσιοδότηση που προβλέπεται στα άρθρα 8, 11, 27 και 36 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση και παράγει αποτελέσματα από την επομένη της δημοσίευσής της στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θιγεί το κύρος των κατ’ εξουσιοδότηση πράξεων που ευρίσκονται ήδη σε ισχύ. 4. Η Επιτροπή, μόλις εκδώσει κατ’ εξουσιοδότηση πράξη, την κοινοποιεί ταυτοχρόνως στο Ευρωπαϊκό Κοινοβούλιο και το Συμβούλιο. 5. Μια κατ’ εξουσιοδότηση πράξη που εκδόθηκε σύμφωνα με τα άρθρα 8, 11, 27 και 36 τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός περιόδου δύο μηνών από την κοινοποίησή της στο Ευρωπαϊκό Κοινοβούλιο ή το Συμβούλιο ή εάν, πριν από τη λήξη αυτής της προθεσμίας, τόσο το Ευρωπαϊκό Κοινοβούλιο όσο και το Συμβούλιο, έχουν ενημερώσει την Επιτροπή ότι δεν θα προβάλλουν αντιρρήσεις. Η εν λόγω προθεσμία παρατείνεται κατά δύο μήνες με πρωτοβουλία του Ευρωπαϊκού Κοινοβουλίου ή του Συμβουλίου. Άρθρο 38 Επιτροπή 1. Η Επιτροπή επικουρείται από την επιτροπή ασφάλειας στη ναυτιλία και πρόληψης της ρύπανσης από τα πλοία (COSS) που συστάθηκε βάσει του κανονισμού (ΕΚ) αριθ. 2099/2002. Πρόκειται για επιτροπή κατά την έννοια του κανονισμού (ΕΕ) αριθ. 182/2011. 2. Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. Εάν η επιτροπή δεν διατυπώσει γνώμη, η Επιτροπή δεν εκδίδει το σχέδιο εκτελεστικής πράξης και εφαρμόζεται το άρθρο 5 παράγραφος 4 τρίτο εδάφιο του κανονισμού (ΕΕ) αριθ. 182/2011. Άρθρο 39 Μεταφορά στο εθνικό δίκαιο 1. Τα κράτη μέλη θεσπίζουν και δημοσιεύουν, το αργότερο έως τις 18 Σεπτεμβρίου 2016, τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων. Τα κράτη μέλη εφαρμόζουν τις διατάξεις αυτές από τις 18 Σεπτεμβρίου 2016. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς καθορίζεται από τα κράτη μέλη. 2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία. Άρθρο 40 Κατάργηση 1. Η οδηγία 96/98/ΕΚ καταργείται από τις 18 Σεπτεμβρίου 2016. 2. Ωστόσο, οι απαιτήσεις και τα πρότυπα δοκιμών για τον εξοπλισμό πλοίων που ισχύουν στις 18 Σεπτεμβρίου 2016 σύμφωνα με τις διατάξεις του εθνικού δικαίου που θεσπίζουν τα κράτη μέλη προκειμένου να συμμορφωθούν με την οδηγία 96/98/ΕΚ, εξακολουθούν να ισχύουν έως την έναρξη ισχύος των εκτελεστικών πράξεων που αναφέρονται στο άρθρο 35 παράγραφος 2. 3. Οι παραπομπές στην καταργηθείσα οδηγία θεωρούνται ως παραπομπές στην παρούσα οδηγία. Άρθρο 41 Έναρξη ισχύος Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Άρθρο 42 Αποδέκτες Η παρούσα οδηγία απευθύνεται στα κράτη μέλη. Βρυξέλλες, 23 Ιουλίου 2014. Για το Ευρωπαϊκό Κοινοβούλιο Ο Πρόεδρος M. SCHULZ Για το Συμβούλιο Ο Πρόεδρος S. GOZI